Bangkitnya Hitler Yang Mengubah Dunia

Setelah tamat P3rang Dunia Pertama dengan kemaraan kuasa Bersekutu (Perancis, British, Rusia, dan beberapa negara kecil) pada tahun 1918, Jerman melihat kemenangan tidak mampu dicapai lagi. Mereka tandatangan perjanjian gencatan senj4ta sekaligus menamatkan peperangan.

Pada masa ini, kuasa jajahan Jerman di wilayah-wilayah jajahannya tumbang, sekaligus menimbulkan rusuhan dalam kalangan rakyat Jerman yang takut akan kebangkitan rev0lusi K0munis di wilayah mereka.

Parti-parti politik besar Jerman pada masa itu menyokong rusuhan tersebut lalu tertubuhnya Republik Weimar. Republik ini merupakan pra-pertubuhan negara Jerman yang berdiri dari tahun 1919 hingga 1933. Perkara penting yang dilakukan oleh republik ini adalah memastikan gencatan senj4ta dilakukan seperti yang termaktub dalam perjanjian dengan kuasa Bersekutu.Disebabkan kekalahan dalam pep3rangan serta kehilangan wilayah jajahan, Jerman telah menanggung hutang yang tinggi dan diminta membayar pampasan. Hal ini semakin menerukkan ekonomi Weimar yang sememangnya telah teruk. Segala kekalahan peperangan, kejatuhan ekonomi dan kehilangan wilayah jajahan ini dilihat sebagai sesuatu yang memalukan dalam kalangan Nasionalis.

Untuk pengetahuan semua, rakyat Jerman masa itu sememangnya mempunyai semangat nasional yang tinggi. Bagi mereka, maruah, kedaulatan dan keagungan negara adalah sangat penting. Kita boleh lihat unsur-unsur ini dalam buku Hitler, Mein Kampf. Golongan nasionalis percaya Jerman mampu menang dalam peperangan sekiranya mereka tidak dimanipulasi dan dikhianiti oleh ahli politik.

Kemelesetan dan kejatuhan Jerman ini menjadikan Hitler begitu obses dengan Yahudi, lalu meletakkan segala kesalahan di bahu Yahudi. Macam kitalah, semua salah Yahudi. Untuk pengetahuan, Yahudi memang selalu dipersalahkan dalam banyak perkara. Malah, ketika kejadian wabak Black D3ath pada kurun ke-15M, Yahudi turut dibunvh beramai-ramai kerana dipersalahkan menyebarkan wabak tersebut.Paranoid Hitler terhadap Yahudi telah menjadi salah satu idea utama dalam ucapannya, dan sememangnya ia diterima oleh masyarakat yang ramai anti-semitik. Bermacam teori konspirasi yang muncul terhadap komuniti Yahudi pada masa itu. Walaupun Yahudi telah berasimilasi dengan rakyat Jerman, rakyat Jerman masih melihat mereka sebagai orang luar. Segala teori tersebut muncul kerana kemarahan, ketakutan dan paranoid terhadap komuniti tersebut. Dan ia tidak selalunya berfakta dan benar.

Hitler menyertai sebuah parti kecil nasionalis, Na2i, lalu lama-kelamaan menjadi ketua parti tersebut dan dapat mengumpulkan penyokong yang ramai dengan retoriknya. Retoriknya penuh dengan kebencian dan prejudis terhadap kaum yang bukan bangsa Jerman. Malah, Na2i sendiri menolak idea komunism dan kapitalism yang dituduh merupakan konspirasi Yahudi untuk menghancurkan Jerman.NaSi cuba untuk menjatuhkan Republik Weimar setelah mendapatkan ramai sokongan. Tetapi tidak lama selepas itu, NaSi diharamkan dan Hitler dipenjarakan atas tuduhan mengkhianati kerajaan. Setelah dibebaskan, Hitler menyambung kembali gerakannya. Pada tahun 1928, berlakunya kemelesatan ekonomi secara besar-besaran, menjadikan Kerajaan Amerika mengeluarkan semua aset mereka daripada Jerman lalu mengakibatkan ekonomi Jerman semakin teruk.

Apa lagi, Hitler ambil kesempatan ini untuk mendapatkan pengaruh rakyat dengan menjanjikan untuk kembalikan kegemilangan Jerman. Antara faktor lain menyebabkan NaSi semakin mendapat sokongan adalah kerana Parti-parti besar tidak mampu menangani krisis dan parti-parti pihak lawan pula sering mengalami konflik dalaman. Ini menjadikan Hitler mampu menandingi kerusi Presiden untuk kerajaan dengan jumlah undian di tangan penyokongnya.

Walau bagaimanapun, ketika pemilihan presiden pada tahun 1932, Hitler tetap tewas. Tewas di tangan Von Hidenburg. Tetapi yang menariknya, Hidenburg diyakinkan oleh penasihatnya supaya mengambil Hitler masuk dalam kabinet kerajaan supaya populariti Hitler dapat digunakan untuk melaksanakan agenda mereka. Hitler dilantik sebagai Kaunselor.Walaupun Kaunselor hanyalah Ketua Parlimen, bermula dari sinilah Hitler mula mengembangkan kuasa dan kedudukannya. Kebangkitannya telah menimbulkan ketakutan dalam kalangan K0munis untuk bangkit.Macam kes Augustus Caesar ketika menjadi Konsul Empayar Rom, Hitler telah menggunakan peristiwa letupan bangunan parlimen sebagai alasan untuk mendapatkan kuasa kecemasan. Kuasa kecemasan ini adalah kuasa mutlak yang diberikan oleh penguasa apabila berlaku sebarang kecemasan.

Tiada demokrasi dan Hitler berkuasa penuh. Dengan kuasa ini, Hitler telah mengharamkan pelbagai penerbitan media. Parti-parti besar yang memberikan anc4man kepadanya turut diharamkan. Undang-undang anti-Yahudi diluluskan.

Kem4tian Hidenburg pada waktu Hitler berkuasa penuh telah jelas tiada lagi pemilihan presiden yang baru. Kebangkitan Hitler pada tahun-tahun berikutnya menimbulkan amaran bahawa betapa lemahnya demokrasi apabila menghadapi rakyat yang kecewa dan marah. Penguasa pula sanggup menaikkan kemarah tersebut dan mengeksploitasi ketakutan tersebut.

Hitler adalah punca tercetusya P3rang Dunia Kedua. Tetapi dia kalah juga dalam p3rang dunia tersebut. Apa kau nak bangga dengan Hitler ini. Pemilihan presiden pun kalah, p3rang dunia pun kalah


Pemimpin-Pemimpin Muda Yang Mengaum Dalam Sejarah

1. Saidina Ali (601 Masihi – 661 Masihi)

Tiada anak muda yang lebih hebat dalam sejarah Islam melainkan Saidina Ali R.A, iaitu sepupu dan menantu kepada junjungan besar Rasulullah S.A.W. Beliau ialah kanak-kanak pertama yang memeluk Islam dalam sejarah. Ternyata, walaupun sangatlah muda namun Saidina Ali membuktikan kepada kita semua bahawa beliau bukan calang-calang orang.

Antara pengorbanan Saidina Ali yang dikagumi oleh kita semua yang melibatkan Saidina Ali ialah ketika berusia dalam sekitar 21 tahun apabila mengorbankan dirinya untuk tidur di atas katil Rasulullah ketika Rasulullah pergi berhijrah ke Madinah.

Bahkan pada usia semuda 23 tahun, Saidina Ali sudah bertindak sebagai antara pahlawan Islam yang terkemuka dalam Perang Badar. Sudah menjadi tradisi masyarakat Arab di mana sebelum peperangan, maka setiap pihak akan menghantar beberapa orang pahlawan hebat untuk bermain senjata.

Pihak Musyrikin Quraisy diwakili oleh tiga orang pahlawan hebat mereka,Utbah bin Rabi’ah bersama adiknya,Syaibah bin Rabi’ah dan anaknya,Al-Walid bin Utbah.Dengan angkuhnya mereka mencabar tentera Islam menghantar wakil mereka untuk mencabar mereka.

Tentera Islam menyahut cabaran mereka dengan menghantar tiga wakil juga iaitu Saidina Hamzah bin Abdul Mutalib r.a (bapa saudara Rasulullah), Saidina Ali bin Abu Talib (sepupu Rasulullah s.a.w) dan Ubaidah bin al Haris r.a.Ketiga-tiga mereka dipilih oleh Rasulullah s.a.w sendiri.

Pertarungan terbuka tiga lawan tiga pun berlaku dengan dahsyatnya sambil diperhatikan oleh kesemua tentera dari kedua-dua belah pihak.Wakil pahlawan Islam yang berjuang berpaksikan iman dan keyakinan yang tinggi menunjukkan keberanian dan kehebatan mereka bermain senjata menentang wakil pahlawan kaum Musyrikin.

Tentera Islam melaungkan takbir dengan gembiranya apabila Utbah bin Rabi’ah berjaya ditikam oleh pedang Hamzah bin Abdul Mutalib r.a,manakala Saidina Ali r.a juga berjaya membunuh dan mengalahkan Al-Walid bin Utbah.Sementara itu pula, Ubaidah bin al Haris r.a cedera teruk ketika menentang asakan yang dibuat oleh Syaibah bin Rabi’ah,namun Ubaidah berjaya membunuh Syaibah.Ubaidah yang sedang cedera parah diusung kepada Rasulullah s.a.w dan kemudian syahid menghembuskan nafas yang terakhirnya,di hadapan baginda.

Kemudian ketika berusia 25 tahun dalam Pertempuran Uhud, Ali mula menunjukkan keberaniannya sekali lagi. Ketika tentera Islam dikucar-kacirkan oleh tentera Khalid Al-Walid, banyak tentera Islam mula melarikan diri dari menjadi mangsa hayunan pedang tentera kafir. Namun, antara yang tetap setia dan utuh mempertahankan Rasulullah ialah Saidina Ali sehinggakan ada frasa mengenangkan keberanian Ali ketika itu.

“Tiada keberanian sehebat anak muda seperti mana Ali. Tiada pedang sehebat pedang Zulfaqar (Pedang Saidina Ali).”

Sesungguhnya Ali ialah bukti umur bukanlah ukuran semata-mata terhadap seseorang itu, tetapi tingkat ilmu dan amalnya!

Bercakap tentang Saidina Ali dan usia muda, saya tertarik untuk berkongsi sebuah kisah di bawah. Antara Saidina Ali ketika menjadi khalifah dan seorang lagi anak muda.

Ketika Saidina Ali sedang melakukan rondaan untuk melihat bagaimana keadaan rakyatnya hidup, Saidina Ali mendapati bahawa rakyat di bawahnya telah banyak mengikuti setiap majlis ilmu di masjid-masjid di sekitar wilayah jajahannya.

Maka tertariklah Saidina Ali untuk bertemu dengan siapakah pendakwah yang sedang mengajarkan ilmu. Lalu, khalifah yang bijaksana itu pun mahu menguji setiap pendakwah di majlis ilmu yang mahu dijumpainya. Dikarangnya satu soalan:

“Apakah yang membangunkan agama, dan apakah yang meruntuhkannya?”

Maka berangkatlah Saidina Ali R.A ke setiap majlis ilmu namun tidak ditemuinya mana- mana pendakwah yang mampu menjawab soalannya sehinggakan dia bertemu dengan seorang pemuda yang hanya berusia 15 tahun, tetapi sedang mengajar ramai pengikutnya mengenai ilmu agama.

“Wahai anak muda, berani sungguh kamu mengajarkan ilmu agama, sedangkan ramai mereka yang lebih bijak, bahkan lain lebih tua dari kamu tidak mampu menjawab persoalan aku ini, lalu aku arahkan mereka berhenti mengajar. Sila jawab, apakah yang membangunkan agama, dan apakah yang meruntuhkannya?”

Pemuda berusia 15 tahun itu tersenyum mendengarkan soalan daripada Saidina Ali R.A

”Wara’ itu membangun agama, dan tamak haloba meruntuhkannya.”

Tahukah anda siapakah pemuda berusia 15 tahun itu? Beliau ialah Imam Hassan Al-Basri,seorang tabiin terkenal. Saidina Ali kagum dengan ketokohan pemuda itu dan membenarkan beliau untuk terus mengajar.

2. Alexander The Great (356 SM – 323 SM)

Kalau ditanyakan kepada saya, siapakah anak muda yang hebat dalam sejarah, pastinya saya akan memetik nama Alexander The Great yang merupakan salah seorang daripada pembina empayar terluas dalam sejarah dunia.

Untuk pengetahuan rakan-rakan semua, saya sangat mengagumi ketokohan yang dimiliki oleh anak muda itu. Sesungguhnya, Alexander bukan calang-calang anak muda. Pada usia seawal 10 tahun lagi, Alexander The Great menunjukkan ketokohan yang tidak dimiliki pada mana-mana figura ketika.

Dicatatkan dalam helaian sejarah bahawa ketika seorang pedagang daripada Thessaly menghadiahkan seekor kuda untuk Raja Philip, namun kuda itu tidak mampu dijinakkan oleh Raja Philip. Namun aneh, Alexander yang berusia 10 tahun itu berjaya menundukkan kuda yang tidak berjaya dijinakkan oleh ayahnya. Raja Philip yang menyaksikan peristiwa itu bergenang air mata lalu memeluk Alexander dan menyatakan kepadanya.

“Anakku, bila sudah dewasa nanti kau carilah sebuah kerajaan baru yang mampu mencapai cita-cita kau. Macedonia ini terlalu kecil untuk orang sehebat kau!”

Kehebatan Alexander pada usia muda tidak tamat di situ sahaja. Sebagai contoh, ketika berusia 16 tahun, ketika ayahnya Philip melancarkan ekpedisi ke atas Byzantium, dicatatkan bahawa Macedonia ketika itu dipangku tampuk pemerintahannya oleh Alexander.

Dicatatkan juga, ketika memangku jawatan ayahandanya itu, terdapatlah sebuah pemberontakan berlaku. Maka, tanpa berlengah lagi, Alexander sendiri memimpin askar untuk mematahkan serangan pemberontakan itu, meski pada usia muda 16 tahun.

Dari usia muda yang sangat hebatlah itu yang membawa kepada kejayaan demi kejayaan Alexander yang terkemudiannya meluaskan empayarnya ke serata pelusuk dunia.

3. Sultan Muhammad Al-Fateh (1432 Masihi – 1481 Masihi)

Dalam sejarah Islam, selain Saidina Ali R.A, yang harus dikenang sebagai anak muda yang mengaum dalam pentas sejarah dunia ialah Sutan Muhammad Al-Fateh. Sesungguhnya dunia mungkin tidak dapat melihat anak muda sehebat seperti Al-Fateh.

Kehebatan Al-Fateh dapat dikesan seawal usianya 11 tahun apabila beliau dikirimkan ke sebuah wilayah di bawah Uthmaniah ketika itu,iaitu Amasya untuk mentadbir wilayah itu. Sepanjang mentadbir wilayah Amasya, ayahandanya iaitu Sultan Murad turut menghantarkan ulamak-ulamak hebat untuk membantu pemerintahannya. Ulamak-ulamak hebat inilah yang kemudian mempengaruhi pemikiran Sultan Muhammad Al-Fateh.

Kemudian, ketika usia Al-Fateh memasuki dalam sekitar 12 tahun, ayahandanya Sultan Murad mengambil keputusan untuk meninggalkan takhta Turki lalu menyepikan diri di Antatolia, menghabiskan sisa-sisa hidup untuk beribadah kepada tuhan.

Dugaan pertama mendatangi Al-Fateh ketika penggal pertama memegang tampuk sultan. Dicatatkan bahawa Hungary yang sebelum ini menandatangani gencatan senjata dengan Turki telah berbuat khianat dan menggerakkan askar untuk melanggar Turki Uthmaniyah. Maka merasakan bahawa dirinya tidak layak dan tidak mampu melawan bala askar dari Hungary, maka Al-Fateh telah memanggil ayahnya untuk kembali menaiki takhta sultan dan menghalau Hungary. Namun ayahnya menolak sekaligus menaikkan kemarahan Al-Fateh lalu ditulis surat untuk ayahnya.

“Bila ayah menjadi sultan, maka datanglah dan memimpin pasukan ayah. Tapi kalau saya ialah sultan, maka saya mengarahkan ayah datang untuk memimpin pasukan saya!”

Surat Al-Fateh itu telah membuatkan ayahnya kembali ke tampuk pemerintahan semula lalu memimpin askar melawan bala askar salib dari Hungary dan kemenangan berpihak kepada tentera Turki. Direkodkan bahawa Al-Fateh menjawat tampuk kesultanan pada penggal pertama selama 3 tahun bermula daripada 1444 sehinggalah 1446 sebelum pada usia 19 tahun, beliau kembali menaiki takhta selepas kemangkatan ayahandanya. Info tambahan, pada usia 19 tahun itu, Al-Fateh telah menguasai lebih daripada 6 bahasa!

Langkah pertama Al-Fateh sebaik sahaja bergelar sultan ketika berusia 19 tahun ialah dengan menguatkan armada laut Turki, membina sebuah kubu di Selat Bosporus bernama Rumelihissari yang sempit membolehkan Uthmaniah mempunyai kawalan penuh ke atas selat yang berhadapan dengan Konstantinopel itu. Al-Fateh juga telah mengadakan tol yang tinggi untuk setiap kapal yang melaluinya termasuklah kapal yang membawa Meriam.

Ini semua kemudiannya membawa kepada penaklukan Konstantinople pada usia beliau hanya 21 tahun (hanya 4 tahun lebih muda daripada usia saya). Sangat menakjubkan pencapaian anak muda ini! Ratusan ribu tentera Turki bersama dengan 320 buah kapal akhirnya menawan kota yang dijanjikan oleh nabi dalam hadisnya akan ditawan oleh sebaik-baiknya raja. Siapa sangka yang menawan kota metropolis tumpuan dunia setanding dengan Baghdad ketika itu hanyalah seorang anak muda berusia 21 tahun dan tenteranya?

4. Hang Nadim Singapura (Abad ke-13 Masihi)

Ada satu figura dalam sejarah Melayu yang menjadi lambang bahawa usia bukan ukur tingkat ilmu dan kematangan seseorang. Beliau ialah Hang Nadim, seorang anak kecil yang menjadi mangsa orang-orang dewasa yang cemburu akan kebijaksanaan yang dimilikinya walaupun usia masih mentah.

Siapa tahu, pagi yang aman dan damai di Temasik bertukar menjadi mimpi ngeri. Nelayan yang mahu turun ke laut mencari ikan. Mereka yang mahu mencari rezeki pun mula bertempiaran melarikan diri keranan serangan ikan todak menurut Sulalatus Salatin. Lantas, si raja Singapura yang bernama Sri Rana Wikrama ini pun berfikir andai sumber rezeki utama Temasik iaitu laut tidak dapat disentuh, bagaimana ekonomi Temasik mahu berjalan?

Lantas diarahnya orang-orang serta hulubalang istana agar berdiri di hadapan pantai untuk berbentengkan betis. Buah akal raja Singapura ketika itu akhirnya mengundang padah. Pantai temasik bergelimpangan jasad tidak bernyawa dan darah sudah tentu membasahkan pantai yang putih. Ketika itu baik rajanya, mahupun para bangsawan sudah hilang akal untuk menyelamatkan Singapura.

Tiba-tiba muncul seorang penyelamat. Siapa tahu Hang Nadim, seorang kanak-kanak kecil yang mempunyai akal fikiran untuk menyelamatkan Singapura. Maka Hang Nadim pun mencadangkan agar sepanjang pantai yang diserang oleh ikan todak itu dibentengkan dengan batang pisang.

“Apakah halnya kita sekalian ini berbenteng dengan betis? Bukankah baik kita dirikan sahaja benteng batang pisang?”

Maka idea dari si kecil ini disambut riang. Todak yang menyerang akhirnya kalah pada buah akal seorang kanak-kanak naif bernama Hang Nadim. Lalu diangkatnya seluruh penduduk Singapura sebagai seorang wira. Diangkat sebagai pemimpin yang menyelamatkan mereka dari amukan sang todak!

Siapa tahu, kebijaksanaan Hang Nadim ini menimbulkan cemburu kepada penasihat istana lalu dibunuhnya budak kecil itu. Mana mungkin budak muda yang masih mentah ini punya akal mengatasi mereka.

5. Sun Ce (175 Masihi – 200 Masihi)

Dalam sejarah China, terdapat seorang penakluk yang digelar sebagai The Little Conqueror atau dalam Bahasa Melayunya bermaksud Sang Penakluk Kecil. Sejarah seorang penakluk hebat ini bermula ketika usianya baru sahaja mencecah 19 tahun. Ianya bermula ketika ayahnya Sun Jin yang ketika itu berkhidmat di bawah salah satu warlord China pada zaman kejatuhan Dinasti Han telah mati ketika berperang dengan salah satu lagi warlod China, iaitu Liu Bao di bawah arahan Yuan Shao.

Dengan kemampuan mengumpulkan askar dan pengikut, maka Sun Ce pun pergi menghadap Yuan Shao yang merupakan ketua kepada ayahnya. Kagum dengan kebolehan mengumpul pengikut yang ramai meski pada usia yang muda, maka Yuan Shao pun memberikan kembali kepada Sun Ce, unit tenteranya ayahnya yang selamat daripada pertempuran yang membuatkan ayahnya terbunuh.

Dicatatkan bahawa pada permulaan kempen Sun Ce, beliau menakluk kawasan selatan China atau dikenali juga sebagai wilayah Jiangdong. Sun Ce hanya mempunyai 1000 orang askar sahaja. Namun, berkat kepimpinan dan kehebatannya, sepanjang ekpedisi penakulan Selatan China oleh Sun Ce, dia mengumpul pengikut demi pengikut sehingga menjadi sangat ramai.

Ekpedisi tentera yang bermula dengan 1000 orang itu akhirnya membuahkan hasil. Seluruh wilayah Jiangdong di Selatan China berjaya disatukan di bawah pemerintahannya tatkala umurnya baru sahaja berumur 25 tahun. Namun malangnya, dia menjadi mangsa pembunuhan oleh musuh politiknya dan meninggal dunia pada tahun tersebut.Peranan beliau diambil alih oleh adiknya,Sun Quan yang kemudiannya menubuhkan Empayar Wu semasa era Tiga Kerajaan (Three Kingdoms) dan menjadi lawan yang sengit pada Empayar Wei dan Shu Han.

Bayangkanlah kejayaan yang mampu dicapai oleh anak muda ini kalau diberi usia yang panjang? Sebab itu sejarawan China menganggap bahawa kalau Sun Ce diberi usia yang panjang, tidak mustahil Sun Ce akan menjadi insan seterusnya yang menakluk dan menyatukan seluruh China selepas Liu Bang (pengasas Empayar Han) berbuat sedemikian 500 tahun dahulu sebelum zamannya!


Tempat Peny*ksaan Manusia yang Dibenarkan Undang-undang

Baru-baru
ni sempena sambutan Halloween, muncul satu petisyen yang mendesak agar McKamey
Manor ditutup dan diharamkan. Setakat kini, sudah seramai 80,000 yang telah
menandatangi petisyen tersebut. Menurut pemilik manor tersebut, Russ Mckamey berkata
bahawa bantahan itu merupakan perkara biasa bagi dia dan telah menerima banyak
ugutan bunuh untuk mendesak dia menutup tempat tersebut. Tetapi apa sebenarnya
Mckamey Manor ini dan apa yang tidak kena dengan tempat itu?

Mckamey
Manor diasaskan oleh Russ Mckamey kira-kira 30 tahun yang lepas. Penubuhan
rumah berhantu Mckamey ini disebabkan oleh minat Russ terhadap konsep rumah
berhantu. Datang daripada latar belakang industri teater, Russ merupakan
peminat filem dan teater. Oleh itu, Mckamey Manor ditubuhkan dengan konsep
rumah berhantu dan sedikit elemen rancangan realiti.

Namun,
Mckamey Manor bukanlah seperti rumah hantu biasa yang sering anda kunjungi di
taman-taman tema. Mckamey Manor ini merupakan rumah hantu di mana peserta akan
ditakut dengan pelbagai s3ksaan yang tidak akan dapat anda bayangkan. S3ksaan
bukan sebarang s3ksaan. Peserta akan dis3ksa secara fizikal dan mental. Anda
bayangkanlah filem-filem seperti Saw Series, Jigsaw, dan lain-lain. Konsepnya
sama tapi tanpa pembunuhan dan s3ksaan exteme seperti pemotongan anggota badan.

Di Mckamey
Manor, paling teruk mungkin hanya akan ada tulang yang patah seperti tulang
jari. Namun, peserta tidak akan dapat lari daripada darah dan kesakitan. Peserta
mungkin akan dipaksa memakan benda yang jijik seperti ulat, cacing, dan telur busuk.
Peserta juga akan ditanam hidup-hidup dan pekerja akan cuba melemaskan peserta
dengan memasukkan kepala peserta ke dalam bekas berisi air.

Peserta berkemungkinan
dipaksa baring di dalam keranda yang gelap dan penuh dengan serangga seperti
lipas, lipan, labah-labah dan sebagainya. Dan yakinlah peserta tidak akan
dilayan dengan baik sama sekali. Pekerja di sana akan cuba meny3ksa peserta
dari segenap posisi. Peserta akan dilayan seperti seekor binatang. Pekerja di
situ dengan selambanya akan menarik rambut peserta, mengh3ret peserta dengan
kasar, memvkul, dan sebagainya.

Paling
tidak masuk akal adalah peserta tidak dibenarkan langsung menyentuh pekerja di
sana. Peserta diharamkan daripada cuba menyentuh, memukul, menolak dan
sebagainya pekerja di Manor tersebut. Terdapat rekod yang menyatakan peserta
yang masuk ke program ini mengalami trauma psikologi yang teruk dan terpaksa
mendapatkan khidmat psikologist dalam tempoh yang bertahun-tahun hanya untuk
pulih daripada trauma.

Paling
memgejutkan adalah semua s3ksaan yang terpaksa dilalui oleh peserta adalah dibenarkan
oleh undang-undang. Peserta tidak dibenarkan mengambil tindakan undang-undang
terhadap Manor tersebut. Dan jika anda cuba mendapatkan khidmat guaman
sekalipun, anda pasti akan kalah di mahkamah. Mengapa program ini dibenarkan?

Semuanya
atas dasar sukarela. Ya, semua peserta tersebut sebenarnya tidak dipaksa untuk
menyertainya. Program ini hanya akan dijalankan jika terdapat pihak yang secara
sukarela meminta untuk menyertai program ini. Sebelum itu, peserta perlu
menghubungi pihak Mckamey untuk menyatakan keinginan untuk merasai pengalaman
berada di dalam rumah berhantu tersebut. Tetapi, pihak penganjur tidak akan
menerima sesiapa sahaja.

Pihak yang
memohon mestilah mematuhi beberapa syarat seperti mestilah berumur 21 tahun ke
atas, surat pengesahan daripada doktor yang menyatakan peserta bebas daripada
sebarang kecacatan mental dan fizikal, akan ditemuduga terlebih dahulu dan  perlu menandatangi satu kontrak yang sebanyak
40 muka surat.  Kontrak yang
ditandatangan yang menyebabkan peserta tidak dapat mengambil tindakan
undang-undang terhadap pihak Mckamey.

Setelah
semuanya sudah selesai dan layak, peserta akan dis3ksa sebagaimana dimaklum di
atas selama 8 jam. Bukan minit tapi jam. Peserta akan dikurung dalam rumah
berhantu itu selama 8 jam dan dis3ksa secara mental dan fizikal.  Tetapi apa yang mendorong orang menyumbang diri
menyertai program itu. Mungkin untuk merasai pengalaman dis3ksa.

Namun,
pihak Mckamey sebenarnya menawarkan 20,000 usd sebagai habuan bagi sesiapa yang
berjaya melalui semua pengalaman tersebut tanpa gagal selama 8 jam tersebut.
Namun, sehingga kini, tiada seorang pun yang berjaya. Terdapat khabar angin
yang menyatakan bahawa memang niat pihak Manor Mckamey untuk memastikan tiada
siapa yang mampu lepasi semua s3ksaan tersebut.

Maklumat
tambahan: Peserta tidak akan dikenakan sebarang bayaran jika ingin menyertai program
ini. Perserta akan perlu menyumbang sedikit makanan anjing sebagai token.

Sanggupkah
para pembaca menyertai program ini? Maklumat lanjut boleh didapati di laman web
rasmi Mckamey Manor di https://www.mckameymanor.com/.

Rujukan:


Gelombang Kedua di Beijing

Penularan koronavirus yang bermula dari Wuhan telah menenggelamkan China secara semulajadinya sebelum membadai negara-negara lain.

Walaupun data dibentangkan tidak dipegang sebagai hakikat, China ialah negara pertama yang menghampiri kemenangan.

Asalnya kadar penularan meletus-letus dengan catatan ribuan setiap hari. Purata lonjakan berlegar sekitar 4,000 kes senang kata. Daripada Mac sampai Jun, kelihatan penularan telah perlahan.

Tetapi pada 17 Jun, Beijing digegarkan dengan penularan baharu ibaratkan “kembali ke pucuk asal”. Selepas dua bulan dalam kelonggaran, sebuah kluster baharu berputik daripada sumber pasar borong (Al Jazeera, 2020).

Dua hari berturut-turut kes baharu dilaporkan dalam lambakan besar. Dan bandaraya tersebut sedang melancarkan usaha untuk mengenalpasti semua pengunjung pasar borong tersebut.

Semua pergerakan – masuk dan keluar – akan dipantau dengan tegas. Ratusan penerbangan digantung supaya gelombang kedua dapat dielakkan (Kuo, 2020).

Sekolah-sekolah pula ditutup, dengan sasaran sama diletakkan terhadap perniagaan dan perkilangan. Cuma setakat ini masih belum ada perintah berkurung bagi pekerjaan.

Setakat 17 Jun, suspek positif dianggarkan boleh mencecah puluhan ribuan dengan 30 kejiranan dalam perintah berkurung (AFP, 2020).

Bandaraya Beijing pun telah dibahagikan dengan label-label tersendiri: “high-r1sk dan medium-r1sk”.

Tempiasnya semestinya mengganggu kestabilan politik negara. Xi Jinping tidak dapat menghela nafas lega selepas China terkeluar daripada kancah koronavirus (walaupun dengan data dipersoalkan).

Penularan yang berpunca daripada pasar Xinfadi sekarang ini telah membatalkan kenyataan Jinping pada pertengahan Mac:

“China telah mengekang (penularan) virus.”

Usaha pengekangan telah mendatangkan bala apabila Beijing sebagai ibu pejabat Parti Komunis telah ditimpa badai.

Bidangkuasa eksekutif di daerah Fengtai, dimana terletaknya pasar tersebut telah diubah penguasa tempatan bernama Cai Qi (Takahashi, 2020).

Qi ialah sekutu rapat sebelum Jinping mendapat tampuk tertinggi negara. Beliau dilantik sebagai penguasa Beijing tanpa mempunyai pencalonan rasmi dalam Parti Komunis, sekaligus sebuah perlantikan politik berasaskan kuasa dan pengaruh Jinping.

Malah Qi juga mempunyai kerakusan Jinping. Beliau membuang semua penanda bangunan untuk membersihkan bandaraya – dan pekerja-pekerja pendapatan rendah juga dihalau daripada rumah.

Dan perkara-perkara ini tidak membetulkan imejnya di mata populasi Beijing.

Lebih ironi lagi, penularan baharu berlaku pada hari kelahiran Jinping ke-67. Ia jauh sekali sebuah hadiah diinginkan untuk menunjukkan kuku dan taring. Pada tahun lepas Vladimir Putin membelanjakan Jinping aiskrim.

Tetapi tahun ini, aiskrim mengejangkan urat kedua-dua negara ini dengan peny4kit begitu luar biasa yang berjaya menundukkan sektor kesihatan sedunia.

Penularan baharu ini membantutkan keupayaan China untuk mengeksploitasi peny4kit untuk melancarkan p3r4ng ekonomi terhadap Amerika Syarikat (Gaouette, 2020).

Dan gerak langkah China yang menunjukkan kebolehan untuk menggantikan Amerika Syarikat sebagai “adikuasa utama” pun terbantut juga (Schuman, 2020).

Sementara Amerika Syarikat tergelincir ke kancah krisis dalaman, China pun begitu juga. Kedua-duanya mendidik dunia bahawa tiada negara yang serba-serbi sempurna.

Bahawasanya adab dan keefisyenan seperti Malaysia ataupun disiplin di Vietnam yang memangkinkan keputusan sebuah usaha.

Dunia pasca-koronavirus akan menyaksikan usaha China untuk mencapai status adikuasa utama.

Dan Amerika Syarikat pula telah direnggang jauh dengan komitmen global serta keletihan adikuasa pula perlu menguruskan sampah dalaman seperti perkauman menebal.

Cuma persoalannya apakah Pax Sinica boleh menggantikan apabila Pax Americana menyertai Pax Britannica dan Pax Romana dalam lembaran sejarah?

RUJUKAN:

AFP. (2020, Jun 17). Beijing cancels flights, shuts schools over new Covid-19 ovtbr3ak. New Straits Times. Retrieved from (ditapiskan).

Al Jazeera. (2020, Jun 15). Coronavirus resurgence in Beijing prompts lockdown in some areas. Retrieved from https://www.aljazeera.com/news/2020/06/coronavirus-resurgence-beijing-prompts-lockdown-areas-200615044900423.html

Gaouette, N., et al. (2020, Jun 16). Pentagon warns China is exploiting the coronavirus (ditapiskan) to wage ‘economic w4rf4re’ on the US. CNN Politics. Retrieved from https://edition.cnn.com/2020/06/16/politics/pentagon-china-economic-warfare/index.html

Kuo, L. (2020, Jun 17). Beijing coronavirus ovtbr3ak: city raises emergency level and grounds hundreds of flights. The Guardian. Retrieved from (ditapiskan).

Takahashi, T. (2020, Jun 1). Beijing’s coronavirus second wave puts Xi ally in hot water. Nikkei Asian Review. Retrieved from https://asia.nikkei.com/Spotlight/Beijing-Diary/Beijing-s-coronavirus-second-wave-puts-Xi-ally-in-hot-water


Android VS IOS

Mobile Operating System (OS) merupakan salah satu komponen terpenting dalam anatomi telefon pintar (smartphone) dan tablet pada hari ini. Ketiadaan sistem ini tidak akan membolehkan sesuatu telefon pintar beroperasi.

Selain OS, telefon pintar memerlukan komponen terpenting lain seperti ‘Hardware’ yang mengandungi ‘motherboard’, bateri, rangka telefon, skrin, dan camera. Telefon pintar juga memerlukan ‘Software’ yang terdiri daripada aplikasi asas seperti aplikasi sms, galeri, kalkulator ataupun aplikasi media sosial seperti Facebook, Youtube, Twitter, dan Instagram.

Ketiga-tiga komponen iaitu ‘Hardware’, ‘Operating System’ dan ‘Software’ merupakan sistem yang dibina secara berasingan oleh beberapa syarikat berbeza. Namun, terdapat juga syarikat yang mampu membina 2 atau 3 komponen secara bersendirian seperti syarikat Apple.

Sebagai contoh, komponen ‘Hardware’ telefon pintar jenama Samsung dibina oleh syarikat Samsung Corporation. Telefon pintar Samsung menggunakan ‘Operating System’ jenis Android yang dicipta oleh konsortium syarikat Open Handset Alliance dan syarikat Google. Selepas itu, pengguna telefon pintar Samsung melayari aplikasi ‘software’ seperti Facebook yang dicipta oleh syarikat Facebook Inc.

Antara OS yang wujud pada hari ini adalah Android, iOS, Tizen, Sailfish OS, Ubuntu Touch dan lain-lain. Dari sudut perkongsian pasaran (Market Share), hanya dua jenis OS sahaja yang menguasai hampir keseluruhan pasaran iaitu Android dengan peratusan sebanyak 86.1% dan 13.6% untuk iOS pada tahun 2019.

Android adalah OS keluaran konsortium Open Handset Alliance dan dimiliki oleh Google Inc. Pada tahun 2005, Google Inc telah membeli syarikat Android Inc dengan nilai kira-kira $50 juta USD. Android Inc telah diasaskan oleh Andy Rubin dan 3 rakan yang lain pada tahun 2003.

Selepas Google mengambil alih Android Inc, Google telah menaja pembangunan OS Android yang diketuai oleh Andy Rubin sehingga OS Android berjaya dihasilkan pada penghujung tahun 2007 dan dipasarkan secara rasmi pada tahun 2008. Menurut rekod, terdapat 2.5 bilion pengguna aktif OS Android di seluruh dunia pada setiap bulan pada tahun 2019.

Pada 3 September 2019, Android telah melancarkan OS versi ke-17 yang dikenali sebagai Android 10. Dijangka Android 11 akan dilancarkan pada tahun ini. Pesaing terkuat Android iaitu iOS adalah OS ciptaan Apple Inc. Berbeza dengan Android, iOS merupakan OS yang lebih eksklusif dan elegan.

Hal ini demikian kerana, iOS hanya digunakan oleh telefon pintar keluaran syarikat Apple Inc sahaja manakala Android digunapakai oleh pelbagai jenama telefon pintar seperti Samsung, Huawei, Oppo, Lenovo dan lain-lain.

Versi pertama iOS dilancarkan pada tahun 2007, setelah Apple melancarkan telefon pintar Iphone generasi pertama. Dengan perkongsian pasaran OS kedua terbesar dibelakang Android, iOS mencatatkan jumlah pengguna aktif seramai 1.5 bilion setakat tahun 2019.

Pada 19 September 2019, iOS telah melancarkan OS versi terbaharu yang dinamakan sebagai iOS 13. Seperti Android, iOS akan mengeluarkan versi terbaharu (iOS 14) pada tahun 2020 setelah pengumuman dibuat pada 22 Jun yang lepas.


Telefon Pintar Pertama Dalam Sejarah

Tika dan saat ini penggunaan telefon pintar menjadi seakan-akan satu keperluan bagi setiap individu di dunia.

Kemampuan telefon pintar menggabungkan fungsi telefon, komputer, kamera, permainan video dan sebagainya menjadikan ianya semakin relevan untuk digunakan oleh homo sapien moden.

Kehadiran telefon pintar juga telah mengubah banyak kehidupan seharian manusia. Kepelbagaian aplikasi yang wujud dalam telefon pintar juga semakin memudahkan manusia untuk bergerak serta beraktiviti.

Sebagai contoh, aplikasi waze sangat memudahkan manusia untuk bergerak dari satu kawasan ke kawasan lain berbanding penggunaan peta pada zaman dahulu.

Dengan itu, pasti kita ingin mengenali siapakah nenek moyang telefon pintar yang wujud pada hari ini. Adakah bentuk dan rupa sama seperti cucunya sekarang ataupun seakan-seakan telefon berantena yang popular ketika itu? Ayuh soroti artikel ini.

Semuanya bermula pada tahun 1992 apabila sebuah syarikat yang bernama IBM Simon berjaya menghasilkan sebuah telefon yang melangkaui fungsi telefon bimbit biasa yang wujud pada ketika itu.

Telefon ini telah diberi nama Simon Personal Communicator (SPC) dan mulai temui pengguna dua tahun selepas itu iaitu pada 1994.

SPC boleh dianggap sebagai nenek moyang telefon pintar ataupun prototaip terlengkap bagi generasi awal telefon pintar.

Hal ini demikian kerana SPC ini sudah dilengkapi dengan skrin sesentuh monokrom LCD yang berukuran 4.5 inci dan 1.4 inci. SPC juga memiliki keupayaan untuk menghantar dan menerima kedua-dua e-mail serta faks.

Bukan itu sahaja, ianya juga dilengkapi dengan kalendar, nota, buku alamat dan papan kekunci input piawai. Ciri-ciri ini adalah sangat futuristik bagi masyarakat awam pada era tersebut.

SPC telah dilancarkan dengan harga dan ia dilancarkan dengan tanda harga $ 899 dengan kontrak perkhidmatan ($ 1,435 dalam dolar hari ini).

Ianya berjaya terjual sebanyak 50,000 unit walaupun sambutannya tidaklah sehebat iPhone ataupun telefon pintar android. Namun begitu, SPC berjaya bertahan selama enam bulan lantas bukan jalan bagi produk lain untuk berkembang.

Memasuki tahun 1996, Nokia telah memperkenal produk Nokia 9000 Communicator yang dianggap sebagai salah satu telefon pintar pertama di pasaran.

Ianya dikuasakan oleh GEOS 3.0 dengan memiliki beberapa aplikasi. Reka bentuknya yang seakan-akan kerang telah menguasai pasaran dengan pengenalan papan kekunci QWERTY penuh.

Bukan itu sahaja, syarikat Ericsson pada akhir tahun 1999 telah mengeluarkan produk telefon pintarnya sendiri iaitu Ericsson R380. Produk ini dikuasakan oleh sistem peranti OS Symbian dan terus bertahan sehingga suku terakhir tahun 2010.

Selepas itu semuanya telah menjadi sejarah apabila Apple telah memperkenalkan iPhone pada tahun 2007 yang terus menjadi perintis kepada kewujudan telefon pintar maha canggih.

Telefon pintar semakin menjadi pilihan sehingga dianggap sebagai keperluan bagi sesetengah individu. Natijah, siapalah kita tanpa telefon pintar yang maha canggih.


Perang Perisikan USA-Jerman

Sebelum Amerika Syarikat memasuki teater Perang Dunia Kedua (WWII), pihak Nazi Jerman sudah menghantar perisik mereka ke negara tersebut atau memujuk warga Jerman-Amerika menjadi perisik bagi pihak mereka. Dan amalan ini diteruskan sepanjang perang meletus. Walaupun ada sesetengah operasi berjaya, ada juga yang berakhir dengan kegagalan dan mengundang malu kepada Abwehr, agensi perisikan Nazi Jerman.

1. OPERASI PASTORIUS BAHAGIAN I

Pada tahun 1942, pihak Nazi Jerman melancarkan Operasi Pastorius dengan objektif mensabotaj kemudahan dan infrastruktur di pantai timur Amerika Syarikat dan New York seperti landasan keretapi, jambatan dan kilang untuk tempoh dua tahun. Namun, operasi seperti ditakdirkan untuk gagal.

Kenapa saya bercakap sedemikian? Pertama, perisik-perisik yang diketuai George John Dasch tidak berpengalaman dan hanya mempunyai sedikit latihan perisikan. Kedua, semasa mereka hendak mendarat di pantai Long Island, kapal selam mereka terkandas di beting pasir dan kesukaran membawa barang operasi dalam bot getah dalam keadaan dilambung ombak besar. Terakhir, sikap terburu-buru Dasch sendiri. Semasa mereka tergesa-gesa menanam duit, senjata api dan bahan letupan di pantai serta menukar pakaian mereka kepada pakaian biasa, seorang peronda pengawal pantai bernama John Cullen terserempak dengan mereka. Dasch yang semakin risau mengancam Cullen dan memaksanya menerima sejumlah wang sebagai rasuah untuknya mendiamkan diri.

Cullen tidak termakan dengan taktik Dasch dan segera menghubungi pihak berkuasa. Apabila mereka menggali di pantai, mereka menjumpai semua barang Operasi Pastorius termasuk wang, senjata api, pakaian dan puntung rokok buatan Jerman. Biro Siasatan Persekutuan (FBI) menyiasat kumpulan tersebut dan telah mengarahkan pencarian sekitar Amagansett dan Long Island tetapi kumpulan Dasch sudah menuju ke bandaraya New York. Apabila tiga rakannya bersembunyi di sebuah hotel, Dasch menuju ke Washington, DC di mana dia menyerah diri dan menceritakan segala-galanya kepada pihak berkuasa. Dasch dipenjarakan selama 30 tahun sebelum diberi pengampunan pada tahun 1948 dan dihantar pulang ke Jerman Barat. Sementara bagi rakan-rakannya pula, mereka dihukum mati.

2. OPERASI MAGPIE

Tiga bulan selepas plot 20 Julai, pada November 1944, Abwehr menghantar dua perisik untuk mengumpul maklumat kekuatan dimiliki Amerika Syarikat terutama kapal laut dan pesawat serta menangguhkan pembangunan bom atom. Dua perisik ini ialah Erich Gimpel, bekas kurier Abwehr yang fasih berbahasa Inggeris dan William Colepaugh, seorang warga Amerika berketurunan Jerman yang bersimpati dengan Nazi.

Seperti Pastorius, Magpie turut berakhir dengan kegagalan. Ini kerana sebaik saja mereka mendarat di Maine dan menuju ke New York, Colepaugh tidak lagi fokus kepada tugasan perisikannya. Dia menggunakan duit tersebut untuk berparti, minum arak dan tidur dengan ramai wanita sehingga menimbulkan kemarahan Gimpel. Colepaugh turut membawa lari baki wang operasi sebanyak $40,000 dan menginap di sebuah hotel terkemuka. Selepas satu lagi episod mabuk pada musim cuti Krismas, dia menyerah diri kepada FBI pada 29 Disember dan menceritakan segala-galanya. Kedua-duanya ditahan dan dibicarakan dalam tribunal tentera di mana mereka dihukum mati. Namun apabila WWII berakhir, hukuman mereka ditukar kepada hukuman penjara seumur hidup. Gimpel dibebaskan pada tahun 1955 dan kembali ke Jerman Barat untuk menulis memoirnya sementara Colepaugh diberi parol lima tahun kemudian dan menjalani kehidupan sederhana di Pennsylvania.

3. WALDEMAR OTHMER

Lelaki ini seorang yang disukai ramai, menjadi rakyat Amerika pada tahun 1935, berkahwin dengan seorang wanita Amerika dan mempunyai pekerjaan sebagai jurujual penyedut hampagas. Di sebalik fakta bahawa dia selalu melakukan lawatan ke Jerman, tiada siapa sedar Waldemar Othmer ini perisik bagi pihak Abwehr.

Othmer mula terlibat selepas menjadi ketua sebuah kumpulan pro-Nazi semasa bekerja di Navy Yard. Selepas menonjolkan dirinya sebagai pekerja yang rajin dan bersungguh-sungguh, dia mendapat pekerjaan di Kem Pendleton atas arahan pengendalinya. Di sinilah, Othmer mencuri pelbagai maklumat sulit tentera termasuk pergerakan konvoi kapal Britain dan Amerika Syarikat. Pada tahun 1942, dia dipindahkan ke satu lagi kem tentera di Knoxville, Tennessee.

FBI cuba menyiasatnya sebelum ini tetapi tidak mendatangkan hasil. Namun satu perkara memberi harapan kepada mereka. Pada tahun 1944, Othmer membuat satu permintaan pelik kepada seorang doktor gigi di New Jersey untuk mendapatkan Pyramidon, sejenis ubat penahan sakit yang digunakan sebagai dakwat halimunan oleh Abwehr. Selepas ditahan oleh pihak berkuasa, dia mengaku menjadi perisik dan menghantar maklumat tersebut kepada pengendalinya tetapi menafikannya selepas serangan ke atas Pearl Harbor. Othmer tidak menyerahkan nama ejen terlibat tetapi menyerahkan mikrofilem yang mengandungi kod komunikasinya dengan Abwehr. Dia dijatuhi hukuman penjara 20 tahun atas kesalahan merisik.

4. GUENTHER RUMRICH

Kisah Guenther Rumrich tidak sama dengan kisah perisik Jerman lain. Tidak seperti mereka yang tiada latar belakang tentera atau perisikan, Rumrich pernah berkhidmat dalam Kor Perubatan Tentera Amerika di Panama dari tahun 1929 hinggalah tahun 1936. Namanya menjadi perhatian FBI selepas biro mendapat maklumat dari pihak Perkhidmatan Keselamatan Britain (MI5) tentang koresponden surat antaranya dengan Puan Jessie Jordan di Dundee, Scotland. Jordan dipantau MI5 kerana disyaki bekerja sebagai penghantar maklumat untuk Abwehr. Apabila MI5 berjaya memintas koresponden surat Jordan-Rumrich, surat tersebut sebenarnya mengandungi arahan dari Abwehr untuk operasi lapangan dan nama kod bagi Rumrich ialah Encik Crown.

MI5 menghantar maklumat tersebut kepada FBI dan mereka memasang perangkap tetapi Rumrich tidak termakan dengan perangkap itu. Sebaliknya, pada Februari 1938, dia menelefon Pejabat Pasport di New York dengan menyamar sebagai Timbalan Setiausaha Negara Amerika Syarikat. Dari situ, dia meminta 35 pasport kosong dihantar ke alamatnya. Namun, kerani yang menyambut panggilannya mengesyaki ada sesuatu tidak kena dan melaporkan kepada pihak berkuasa. Rumrich ditahan serta-merta dan ini menjadi kes perisikan pra-perang pertama Amerika Syarikat. Dia menyerahkan semua maklumat berkenaan rakan-rakan konspirasinya sebagai pertukaran kepada hukuman penjara dua tahun. Namun, masih ramai perisik Nazi berjaya melarikan diri dari radar FBI.

5. LILLY STEIN

Jika anda sangka sosialit tidak boleh jadi perisik, jawapan anda salah. Lahir pada tahun 1914 dari keluarga yang kaya dan berpengaruh, Lilly Stein terlibat dengan aktiviti seperti luncur ais dan tenis. Namun selepas kerap mengunjungi restoran dan kelab malam, terpisah dengan keluarga dan mempunyai hubungan sulit dengan diplomat dan pegawai Jabatan Negara Amerika Syarikat, Ogden H. Hammond, Jr membawa kepada penglibatannya sebagai perisik Abwehr.

Stein dihantar ke New York pada tahun 1939 di mana dia membuka sebuah butik dengan rakan-rakan barunya. Stein merekrut ramai orang sebagai operatif dan menjadikan butiknya sebagai alamat penghantaran semula untuk menghantar maklumat ke dan dari Jerman mengandungi arahan atau maklumat sensitif kepada ejen terlibat. Hubungannya dengan Hammond diteruskan walaupun dia mendakwa hubungannya itu bersifat platonik. Bagi FBI, agak sukar bagi mereka menahannya kerana Stein amat berhati-hati dan tidak membawa apa-apa benda yang boleh menyabitkan dirinya dengan jenayah risikan. Namun, bisnes butiknya tidak lagi membawa keuntungan kepada dirinya dan Stein sentiasa meminta wang dari Abwehr untuk membayar sewa butiknya. Apabila agensi merasa tidak tahan lagi, mereka segera melepaskannya sebagai aset.

Stein ditahan pada tahun Jun 1941 sebagai sebahagian daripada rangkaian perisikan Duquesne. Dalam pembelaannya, antara alasan pembabitannya dengan Abwehr ialah bimbang dihantar ke kem-kem tahanan sekembalinya ke Jerman. Namun, itu tidak menghalang hakim menjatuhkan hukuman 10 tahun penjara kepada Stein.

6. PELAN BIRU PENGEBOM NORDEN

Walaupun berhijrah ke Amerika Syarikat pada usia 27 tahun dan berusaha menjadi warganegara melalui proses naturalisasi, kesetiaan Hermann Lang kepada Jerman masih lagi kekal. Maka tidak hairanlah pada tahun 1938, Lang direkrut sebagai perisik oleh Abwehr. Agensi tersebut memilih Lang kerana dia bekerja dengan kilang Carl L. Norden yang membangunkan senjata dan kenderaan sulit bagi Tentera Amerika Syarikat. Dan satu projek rahsia dibangunkan Norden ialah pembangunan alat mensasarkan bom bagi Tentera Laut dan Tentera Udara. Projek ini sangat sulit sehinggakan sekutu Amerika Syarikat, Britain tidak berpeluang melihat alat tersebut berikutan keinginan pihak Amerika untuk kekal neutral semasa WWII meletus.

Berikutan tugasnya sebagai pemeriksa kilang, Lang mempunyai akses kepada pelan biru alat tersebut. Polisi syarikat melarang mana-mana individu dari mengambil pelan keluar dari kilang tetapi dia berjaya melakukannya dan membuat satu salinan yang diseludup keluar ke Jerman oleh seorang ejen. Salinan pelan tersebut disimpan dalam sekaki payung ejen itu. Lang terus melakukan kerja tersebut sehinggalah ditahan oleh pihak berkuasa sebagai sebahagian daripada rangkaian perisikan Duquesne. Dia mengaku bersalah dan dipenjarakan selama 20 tahun.

Bagi kerajaan Amerika, mereka memberi jaminan kepada orang ramai bahawa pelan tersebut masih selamat dan tidak diserahkan sepenuhnya kepada Jerman. Namun, jika anda perasan, kebanyakan pesawat pengebom Luftwaffe mempunyai alat mensasar bom selepas tahun 1938 mempunyai persamaan dengan pelan yang dicuri Lang.

7. OPERASI PASTORIUS BAHAGIAN II

Jika Dasch dan pasukannya berhadapan dengan masalah, begitu juga dengan sebahagian lagi unit Operasi Pastorius. Kumpulan ini diketuai oleh John Edward Kerling, seorang warga Jerman yang sudah menetap di Amerika Syarikat untuk bertahun-tahun lamanya sebelum kembali ke tanah air. Seperti anggota kumpulan Dasch, mereka tidak mempunyai latihan perisikan dan dipilih hanya kerana tahu menggunakan bahan letupan. Kumpulan Kerling mendarat di Florida, menanam wang, senjata api dan bahan letupan di pantai dan bergerak ke pusat bandar Jacksonville untuk menuju ke Cincinnati, Ohio tanpa insiden. Tanpa pengetahuan Kerling, Dasch telah membocorkan maklumat operasi mereka kepada FBI termasuk pendedahan kumpulan kedua yang dipimpin Kerling. Kerling dan tiga rakannya ditahan, dibicarakan dalam tribunal tentera dan dihukum mati menggunakan kerusi elektrik pada Ogos 1942 bersama dua lagi ahli Dasch.

8. DOKTOR PERISIK

Selepas berkhidmat dalam tentera Jerman semasa Perang Dunia Pertama (WWI), Dr Ignatz Griebl, seorang pakar bedah dan obstetrik berhijrah ke Amerika Syarikat pada tahun 1925 dan selepas bergelar warganegara, menetap di Yorksville, Manhattan, New York. Di sini, dia berkhidmat sebagai pemimpin komuniti dan mendaftarkan diri sebagai ahli Unit Simpanan Tentera Amerika Syarikat. Namun di sebalik semua ini, Griebl juga sebenarnya perisik bagi Abwehr dari tahun 1934.

Menerusi kerja keras, hubungan sosial dan kesetiaan pada Nazi, Griebl membina rangkaian perisikan yang meluas sekitar Amerika Syarikat dengan maklumat sensitif dihantar ejen-ejen ini dari bandar-bandar seperti Boston, Norfolk dan Baltimore. Dia turut merekrut jurutera Jerman-Amerika untuk mengkhianati majikan mereka dengan membekalkannya maklumat sulit tentera dan pelan pertahanan. Berikutan usahanya itu tidak pernah dikesan pihak berkuasa, Griebl boleh bermaharajalela tanpa perlu merasa risau. Sebagai ganjaran atas kerja kerasnya, Luftwaffe mengurniakan pangkat kehormat kapten kepadanya dan mendapat bayaran lumayan dari Abwehr.

Selepas Guenther Rumrich ditahan pihak berkuasa pada tahun 1938 dan mendedahkan maklumat operasi termasuk nama Griebl, dia ditahan pihak berkuasa dan mendedahkan semua individu dalam rangkaiannya. Maklumat yang diberi amat terperinci sehinggakan FBI sedia melepaskannya dengan syarat Griebl hadir untuk sesi jemaah juri. Namun, dia tidak hadir ke prosiding dan melarikan diri melalui kapal laut untuk kembali ke Hamburg, Jerman. Griebl kemudian menetap di Vienna di mana dia membuka semula klinik dan tidak lagi terlibat dengan aktiviti perisikan untuk Nazi Jerman.

9. GUSTAV GUELLICH

Salah satu anggota rangkaian perisikan Griebl ialah seorang ahli metalurgi bernama Gustav Guellich. Guellich berhijrah ke Amerika Syarikat pada tahun 1932 dan menjadi sebahagian daripada rangkaian perisikan Griebl pada tahun 1935 berikutan kerjanya di sebuah limbungan kapal di New Jersey. Kerana kedudukannya itu, Guellich mempunyai akses kepada semua projek rahsia termasuk pelan biru kapal pemusnah dan jenis senjata digunakan. Kerja kerasnya menjadikannya sebagai antara aset berharga dalam rangkaian perisikan Nazi Jerman.

Pada satu hari, satu laporan oleh Robert H. Goddard, seorang pengkaji yang mempelopori kajian peluru berpandu dikuasakan roket tiba di meja Guellich. Selepas menghantar laporan tersebut kepada Griebl, Berlin amat berminat dengan maklumat tersebut dan mahukan lebih banyak maklumat berkenaan projek tersebut. Guellich pergi ke makmal Goddard di New Mexico dan menyaksikan pelancaran roket Nell yang dihasilkannya. Dia terus menghantar data-data ini bagi membantu para saintis Jerman membangunkan roket versi mereka.

Namun nasib Guellich tak bertahan lama. Selepas Griebl ditahan pihak berkuasa, Griebl mendedahkan semua anggota rangkaiannya termasuk Guellich. Dan seperti semua anggota perisikan Griebl, mereka hanya dikenakan hukuman ringan oleh pihak berkuasa.

10. FRITZ DUQUSNE & WILLIAM SEBOLD

Ini kisah dua perisik yang direkrut oleh Abwehr tetapi amat berbeza kesudahannya. Frederick ‘Fritz’ Duquesne ialah seorang perisik yang berkhidmat dengan Jerman pada WWI sebelum berhijrah ke Amerika Syarikat dan menjadi warganegara melalui naturalisasi. Namun itu tidak menghalangnya berkhidmat kepada Abwehr dan membina rangkaian perisikan Nazi dengan mengumpul semua maklumat dari ejen Nazi di lokasi-lokasi strategik di Amerika Syarikat.

Bagi William Sebold pula, dia sama sekali tidak berminat menjadi perisik. Namun selepas diugut oleh Kolonel Nikolaus Ritter, ketua perisikan tentera Wehrmacht untuk menyertai rangkaian Duquesne, dia terpaksa tunduk. Namun ia tidak berakhir di situ saja. Sebold berhubung secara rahsia dengan Konsulat Amerika Syarikat di Cologne, Jerman dan menceritakan apa yang berlaku. Selepas dibawa pulang ke Amerika Syarikat, pihak FBI mengaturkannya menjadi ejen talam dua muka untuk membantu mereka menahan semua individu terlibat. Hasil kerjasamanya, FBI mempunyai akses pada kod komunikasi Sebold untuk menghantar maklumat tidak tepat kepada Abwehr.

Pada Disember 1941, enam hari selepas serangan ke atas Pearl Harbor, FBI menahan 33 anggota rangkaian perisikan termasuk Duquesne. Penahanan ini merupakan penahanan terbesar operatif asing di Amerika. Sesetengah daripada mereka mengaku bersalah tetapi ramai mengambil keputusan mahu dibicarakan, di mana kesemua mereka dihukum bersalah.

Bagi Sebold sendiri, selepas operasi berakhir, dia memasuki program perlindungan saksi FBI dan dipindahkan ke California. Namun, kesihatannya semakin merosot ditambah pula dengan ketakutannya akan tindakan saki-baki rejim Nazi yang mahu membalas dendam. Dalam satu surat yang dihantar keluarganya kepada dia, mereka memberitahu sesetengah orang Jerman yang berkhidmat dengan Wehrmacht masih mahu membalas dendam padanya. Sebold kemudian dimasukkan ke Hospital Negeri Napa di Napa, California di mana dia didiagnosis kemurungan berpanjangan dan mati akibat sakit jantung lima tahun kemudian.

SUMBER

1. Adams, Nene. (2013). Listverse. 10 Nazi Spies and Their Espionage Plots in America. https://listverse.com/2013/06/12/10-nazi-spies-and-their-espionage-plots-in-america/

2. Daily Mail. (2014). Revealed: The unsung heroics of the New Yorker who helped bring down one of the biggest spy rings in American history and helped defeat the Nazis in WWII. http://www.dailymail.co.uk/news/article-2690552/New-book-details-life-unsung-World-War-II-hero-helped-bring-Nazi-spy-ring-operating-America.html


Wujudnya Organisasi Tentera Ukrain Yang Mengamalkan Sihir

Kaum Cossack ialah kaum Slav Timur yang menganut Kristian Orthodoks. Mereka biasanya berkerajaan sendiri yang menerapkan sistem demokratik dan terdiri dari komuniti yang mahir bertempur. Kaum ini biasanya menetap di padang rumput Eropah Timur, terutamanya Ukrain dan Rusia.

Pada abad ke-16 Masihi, organisasi tentera Cossack bernama Zaporizhian Army ditubuhkan di selatan Ukrain. Markas utama mereka berupa kubu yang bernama Zaporizhian Sich, dibina berdekatan Sungai Dnipro.

Ahli-ahli organisasi ini terdiri dari warga Ukrain dan warga dari Komanwel Rye (Poland kini). Mereka mempunyai pekerjaan sebagai pemburu, nelayan, pedagang, peneroka laut di bawah Turki Uthmaniyah dan pengikut puak Krimea Khan.

Walaupun organisasi ini bersifat semi-ketenteraan, namun mereka hanya terlibat dalam beberapa pemberontakan menentang Komanwel dan hanya sedikit penglibatan kempen melawan kerajaan Moscow dan Sweden.

Dalam komuniti kubu Zaporizhian Sich, terdapat golongan tentera yang mengamalkan sihir atau ilmu magik yang digelar sebagai Cossack-Sorcerers. Menurut kisah lagenda, terdapat perang sesama ahli sihir sehingga wujudnya golongan Cossack-Sorcerers.

1. ILMU-ILMU SIHIR COSSACK-SORCERER

Mengikut kepercayaan penduduk, tentera Cossack-Sorcerers ini mahir mencari harta karun tersembunyi, sembuhkan luka dengan mantera, mengelak dan menangkap peluru. Mereka juga mampu memegang rod panas tanpa masalah, mengubah cuaca, dan membuka pintu istana yang berat hanya tolakan tangan.
Tambahan lagi, mereka mempunyai kain karpet yang boleh terbang dan membawa mereka ke mana saja (macam Aladdin). Mereka mempunyai kemahiran dalam ilmu psiko-terapi, herba, dan pukau. Dikatakan mereka mempunyai latihan yang begitu lasak sehingga mereka menjadi golongan tentera sebegitu.

2. ASAL-USUL COSSACK SORCERER

Kewujudan Cossack-Sorcerers ini bermula dari kumpulan paderi Slav menganut agama Zoroaster (Magi) bernama Slavic Yazykh kuno. Selepas Prince Vladimir the Great memeluk agama Kristian dari pagan Slav pada 988 dan meng-kristian-kan kerajaan Kievan Rus, kumpulan Magi ini tidak menerima agama asing dari empayar Byzantine dan berpindah ke padang rumput iaitu tempat tinggal ketua-ketua puak dan mengajar para pengikut puak tentang seni mempertahankan diri dan ilmu sihir.

Walau bagaimanapun, kisah ini tidak dapat dibuktikan melalui sumber rekod sejarah dan artifak walaupun padang rumput Eropah Timur memang didiami oleh puak Slav yang menyertai Zaporizhian Army. Tambahan pula, organisasi ini ditubuhkan dua abad selepas pemerintahan Prince Vladimir dan tidak ada dalam kalangan Magi yang mengamalkan agama pagan atau pernah mempraktikkan ilmu sihir.

Berkemungkinan Cossack-Sorcerers ini berasal dari komuniti naungan Kievan Rus yang berpindah ke selatan kemudian bersatu membentuk sebuah organisasi semi-ketenteraan dengan bekerja sebagai tentera upahan untuk melawan kerajaan Rus dan Hungary.

3. COSSACK-SORCERER DARI KETURUNAN ARYAN?

Dari sumber lain, kumpulan Cossack-Sorcerer dikatakan berasal dari puak Aryan yang hidup pada abad ke-2 millennium SM, iaitu ketika Zaman Gangsa sebelum puak ini bermigrasi ke India. Dalam kalangan puak Aryan mempunyai perkumpulan ahli sihir yang dinamakan sebagai Maharathi, iaitu tentera yang menggunakan seni pertahanan diri dan sihir melawan kerajaan luar.

Namun sumber ini juga diragui kesahihannya kerana sejarah manusia di Laut Hitam telah lengkap didokumentari. Dalam manuskrip pertama Herodotus, beliau nyatakan terdapat puak Scythia menetap di padang rumput Eropah Timur tetapi beliau tidak ada nyatakan tentang puak Aryan apatah lagi kumpulan ahli sihir. Sejarahwan dari tamadun Yunani Kuno dan Rom yang rajin mencatat sejarah kawasan jajahan tidak pernah nyatakan puak Aryan ini.

Maka, kaum Aryan yang membentuk Cossack-Sorcerer adalah tidak benar berdasarkan rekod-rekod sejarah dicatatkan dari Yunani Kuno dan Rom.

4. RUNTUHNYA KUBU COSSACK-SORCERER

Pada bulan May 1775, tentera empayar Rusia yang diketuai oleh jeneral Peter Tekeli diarahkan untuk merobohkan Zaporozhian Sich atas perintah ratu Catherine the Great, bagi menamatkan kekacauan oleh golongan Zaporozhian Army ini.

Pada 5 Jun 1775, tentera Rusia mengepung kubu tersebut dengan bala tentera infantri bersama senjata meriam. Namun Tekeli menunda serangan dan menerima jemputan dari ketua organisasi bernama Petro Kalnyshevsky untuk bersemuka. Kemudian organisasi Zaporozhian menyerah kalah dan dibubarkan pada 3 Ogos 1775. Kubu itu kemudian dirobohkan bagi mengelakkan pemberontakan baru berlaku lagi.
Petro bersama 4 orang lagi pegawai Zaporozhian dibuang negeri dan dikatakan Petro meninggal di usia 112 tahun dalam biara Solovetsky. Ahli Zaporozhian lain wajib berkhidmat menjadi tentera berkuda Rusia bagi menjamin kehidupan mereka.

Pada 1780, Rusia memerlukan bantuan tentera Cossack seramai 12,000 orang untuk menghadapi perang melawan Uthmaniyah dalam Pertempuran Russo-Turkish (1787-1792). Selesai bertempur, Rusia memberikan Ukrain selatan, tepatnya kawasan berdekatan Sungai Kuban kepada tentera Cossack dan keluarga untuk membina penempatan baru. Masuk tahun 1860, kaum Cossack ini kemudian mengubah nama kaum kepada nama baru, iaitu Kuban Cossack.

RUJUKAN:

Nord, Ingvar. (28 Mac 2018). Cossack-Sorcerers: The Secretive and Magical Warrior Society of Ukraine. Ancient Origins.

Turchenko F., ed. (2002). Ukrains’ke kozatstvo. Mala entsyklopediia. Kyiv.

O’Rourke, Shane (2011), “Cossacks”, The Encyclopedia of War, American Cancer Society.


Perang Budaya: Liberal VS Konservatif (1981-2001/2008)

Pada era ini, MTV menguasai jiwa anak muda
seluruh dunia. Dari lagu The Buggles, Video Killed The Radio Star pada tahun
1980, individualisme menjadi zeitgeist kepada era ini.

Pada era ini, pemimpin yang memimpin pada
zaman kejatuhan industri mula mencari arah selepas industri mulai merudum. Di
Amerika, rakyat mereka mengundi Ronald Reagan sebagai Presiden. Di Britain,
Margaret Thatcher menjadi Perdana Menteri pada 1979.

Di Malaysia, Mahathir Mohamad menjadi Perdana
Menteri pada 1981. Dari zaman Awakening (dari artikel aku yang lepas), kita di
era Unraveling. Kemajuan modenisasi mula menunjukkan masalah moral yang wujud
akibat kesibukan ibu bapa bekerja.

Siapa di sini lahir sekitar 1980an, mesti
tahu hidup tanpa ibu bapa sebab mereka bekerja. Pergi kerja pagi balik malam.
Kita hidup dengan tengok tv, main game Nintendo dan merayap naik basikal
seorang diri tanpa jagaan ibu bapa.

Disinilah individualisme muncul. Budak
punk, hiphop, grunge atau skinhead yang muncul dari era lewat 70an, mula jadi
ikutan. Di Malaysia, scene rock kapak mula mendominasi anak muda Melayu.

Salah satu kesan modenisme ialah budaya
segera yang muncul, yang dapat dicipta untuk massa, dan kena mengikut trend
agar tidak ketinggalan.

Kalau biasa dengar lawak drama Melayu 70an
yang selalu disiarkan di RTM, selalu cerita suri rumah jealous dengan jiran
sebelah suami dia beli rantai baru. Materialisme mula diterapkan dalam ideologi
masyarakat awal pasca moden Melayu.

Peak terawal budaya materialistik mula
berjaya di Amerika dengan rancangan drama Dallas dan Paradise, dan di Malaysia
pula kejayaan pertama ialah cerita Astana Idaman.

Pada era 80an dan awal 90an, rata-rata
Lembah Kelang masih mempunyai era setinggan akibat penghijrahan besar-besaran
penduduk kampung ke bandar. Mereka yang sudah tinggal di bandar, terutamanya
kawasan seperti Petaling Jaya, Bangsar dan Ampang, merupakan golongan elit dan
middle class yang sudah terdedah awal dengan urbanisasi dan gaya hidup Barat.

KFC pertama dibuka di Malaysia pada tahun
1973, dan McDonalds pada 1982 mewujudkan kelompok middle class yang sudah
terdedah dengan modenisasi.

Anak-anak mereka ini dibesarkan dengan
idea-idea liberal dari Barat, dan ada kelompok yang rasa malu untuk berbahasa
Melayu kerana ia bahasa yang digunakan oleh penduduk setinggan.

Era Unraveling menyaksikan era yang mana
segalanya telah terbukti; idea Marxisme telah gagal. Deng Xiaopeng awal-awal
lagi dah nampak idea Marxist akan gagal dan China berubah ke market capitalism.

Runtuhnya Tembok Berlin yang membelah
Eropah selama empat dekad, serta kejatuhan satu demi satu rejim komunis di
Romania, Hungary, Bulgaria, Czechoslovakia dan seluruh Eropah Timur,
menyebabkan ramai mula meninggalkan idea ini.

Dalam buku The End of History, Francis
Fukuyama menjangkakan kematian komunis ini membuktikan bahawa liberal demokrasi
telah memenangi perang ideologi modenis ini. Dengan kejatuhan Soviet Union pada
tahun 1991, Amerika Syarikat adalah satu-satunya kuasa dunia superpower – dan
semua orang wajib memegang fahaman liberal demokrasi.

Tetapi liberal Amerika berat sebelah. Dia
pandang sebelah mata sahaja kejahatan rejim Israel. Dia buat tak nampak
kejahatan Saudi Arabia membiakkan ekstremis kerana nak melawan Soviet di
Afghanistan. Lepas jatuh rejim Soviet, Afghanistan dibiar bergelut dengan para
ekstremis sesama sendiri.

Dari segi pop culture, orang ramai
mempunyai banyak alternatif. Tak suka glam rock, ada grunge. Tak suka grunge,
ada techno. Tak suka lagu Teratai Layu Di Tasik Madu, ada Itik Gembo-Gembo.

Pada era 90an, orang merayakan perbezaan.
Orang tidak ada masalah untuk lagu raya tapi versi rock Awie dan balada Ziana
Zain. Orang tak kisah layan R&B Innuendo dan rap KRU. Orang layan grunge
Butterfingers dan orang juga layan hiphop Poetic Ammo.

Tetapi muncul golongan ekstremis dan
puritan macam golongan “abang true” atau “abang knowledge”
yang gila kuasa dan mahu menjadi ketua.

Mereka gatekeeping knowledge muzik
menyebabkan anak muda terpaksa mencari benda lain yang boleh dilayan macam
muzik Crazy Frog atau Sean Paul.

Atau yang mana teringin jadi punk tapi
takut mak marah, ada market dengan lagu dari Simple Plan dan Avril Lavigne.

Yang mana takut dengar lagu hiphop
mencarut, mereka layan Usher dan lagu Nelly dan Kelly Rowland – Dilemma.

Yang mana rasa nak campurkan metal campur
hiphop, mereka layan Limp Bizkit atau Slipknot.

Identiti dan fahaman manusia yang baru
banyak tercetus di sini. Melalui banyak fahaman yang tersebar dalam medium
media baru, Internet – yang mula berkembang di dunia pada era lewat 80an, ia
adalah Revolusi Gutenburg 2.0.

Aku mengenali internet pada tahun 1996 dan
memiliki e-mail pertama pada tahun 1997. Mempunyai website Geocities pertama
pada tahun 2000, mempunyai media sosial pertama bernama Friendster pada tahun
2002, Myspace 2003, Facebook pada tahun 2006, blog pada 2008, Twitter 2010 dan
Instagram pada tahun 2013.

Internet adalah arkib data kehidupan
manusia dan ia adalah pusat perfailan data manusia.

Dari perjalanan hidup manusia, buat pertama
kali idea manusia dikumpulkan dalam dan terdapat pelbagai idea. Maka disinilah
titik noktah modeniti – sebab idea modeniti adalah “one size fits
all”, atau satu idea untuk semua.

Tetapi ternyata idea ini sudah mula tidak
sesuai pada zaman ini. Idea kebebasan bersuara oleh liberal pada akhirnya
berubah menjadi ironi apabila mereka sendiri mahu gatekeeping the Internet.

Seperti rejim fasisme Nazi yang mahu
keseragaman bangsa, komunisme yang mahu keseragaman kelas, dan liberal
progresif yang mahu keseragaman idea, semua ini pada akhirnya dilihat tidak
relevan apabila dua tragedi besar berlaku pada tahun 2001 dan 2008.

Sesetengah orang berpendapat era keempat,
The Fourth Turning atau Krisis bermula pada 11 September, 2001 apabila Amerika
Syarikat yang berideologi liberal diserang oleh ekstremis Islam yang dipimpin
Al-Qaeda dan Taliban.

Dalam teori ini, ia telah dinyatakan oleh
buku Samuel Huntington dalam buku The Clash of Civilization yang diterbitkan
tahun 1996, yang menceritakan kewujudan tamadun-tamadun baru dalam zaman pasca
moden apabila liberal demokrasi akan runtuh suatu hari nanti.

Salah satunya ialah Islam, kerana selepas
hampir 200 tahun menjadi “sick man of civilization” dari kereputan
Ottoman, sebelum runtuh selepas Perang Dunia Pertama, akan kembali mendominasi
dan membentuk tamadun baru selepas sekian lama di era pergolakan.

Kebangkitan Islam ini tidak tertumpu di
satu kawasan, tapi pelbagai – di Turki mungkin dalam bidang ketenteraan, di
Teluk mungkin bidang ekonomi, dan di Asia Tenggara mungkin bidang falsafah dan
kesenian pasca moden.

Tetapi untuk kita mencapai Postmodern High
macam Era American High yang aku pernah tulis dulu, kita kena lalui krisis
dahulu.

Ada yang kata ia bermula sejak Krisis
Ekonomi 2008, dimana manusia mula melihat kapitalisme mula dilihat tak relevan
lagi. Tetapi persaingan ideologi untuk Era Krisis hari ini adalah Sosialis
Globalis menentang Kapitalis Nasionalis.


Kezaliman Raja Perancis Yang Gilakan Piano Babi

Banyak kejadian aneh berlaku setelah jatuhnya empayar Rom, kemudian kejadian sebegini telah menjadi kebiasaan dalam kalangan masyarakat yang berada dalam fasa pertengahan Eropah, iaitu fasa keruntuhan tamadun yang telah dibantai oleh anasir dari luar Eropah. Antara kejadian aneh itu ialah menjual lemak manusia, membuang najis merata-rata, raja yang memerintah sebenarnya gila akibat sakit, dan beberapa kejadian lain.

Untuk artikel ini, kita membincangkan tentang keseronokan raja Perancis yang menikmati dendangan lagu dari alatan muzik bernama ‘piano babi’. Apakah sebenarnya ‘piano babi’ ini? Mengapa alatan muzik aneh ini menjadi alat hiburan raja? Adakah sejarah disebalik kenikmatan raja Perancis ini?

Terlebih dahulu, kita kenali dahulu raja Perancis bernama Louis XI, pemerintah Perancis pada tahun 1461 hingga 1483 setelah mengambil alih takhta dari ayahandanya bernama Charles VII. Baginda memajukan kerajaannya melalui reformasikan ekonomi dan meluaskan pengaruhnya. Baginda juga terkenal dengan nama ‘Raja Labah-Labah’ atau nama Perancis-nya ialah ‘l’universelle araignée’ oleh pihak musuh kerana kelicikan baginda melakukan tipu daya dalam berhubung diplomatik dengan kerajaan luar demi kepentingan kerajaannya.

Di sebalik kelicikan dan sifat berpandangan jauh raja Louis XI, baginda mempunyai hobi yang aneh, iaitu mendengar lagu dari alat muzik bernama ‘piano babi’, atau nama lainnya ialah hog harmonium, piganino, pigano, dan porko forte. Piano ini berfungsi di mana apabila kita menekan satu not, ia keluarkan bunyi teriakan babi.

Hobi aneh baginda ini telah dicatat dalam karya berjudul The Wonders of the Little World yang ditulis oleh Nathaniel Wanley pada tahun 1678. Dalam karya tersebut, Raja Louis XI memberitahu kepada pereka cipta amatur bernama Abbot of Baigné tentang betapa ‘indahnya’ suara babi yang baginda dengar ia mempunyai ‘unsur alam’.

Kemudian, Abbot mencipta sebuah piano yang begitu sadistik di mana papan kekunci piano dihubungkan dengan sangkar, seterusnya beberapa ekor babi yang dipilih diletakkan dalam sangkar tersebut. Jika ditekan salah satu papan kekunci piano, paku logam akan menusuk badan babi dan ia mengeluarkan bunyi kesakitan. Siapnya ciptaan ‘piano babi’ oleh Abbot, Raja Louis XI terus menyukai piano tersebut dan jadikan ia sebagai hobi dengan mendengar suara babi kesakitan yang dimainkan oleh pemain ‘piano babi’. Amat kejam kan?

Kalau anda rasa ‘piano babi’ cukup untuk memperlihatkan kekejaman warga Eropah melayan haiwan, anda harus menggali lebih dalam lagi. Menurut Lisa Kiser dalam karyanya berjudul A Cultural History of Animals in the Medieval Age, haiwan telah sekian lama menjadi hiburan bagi masyarakat Eropah bermula dari tahun 1000 hingga 1400.

Terdapat pertubuhan sarkas haiwan di mana penonton dapat saksikan pameran haiwan aneh yang tinggal dalam sarang dan persembahan haiwan yang ‘berbakat’ seperti monyet melakukan juggling, beruang mahir bercakap, dan ayam jantan menari.

Di sebalik ‘bakat’ haiwan-haiwan sarkas, ia sebenarnya diseksa oleh pelatih supaya kesemua haiwan sarkas kekal melakukan ‘bakat’ yang sama dan sentiasa menjinakkan mereka supaya tidak kembali liar. Terdapat juga beberapa pertandingan haiwan bertempur seperti di Britain, pertandingan beruang melawan segerombolan anjing banyak diadakan. Pertandingan ini sebenarnya pertarungan berdarah kerana jika salah satu haiwan cedera teruk, ia telah kalah dari pertarungan tersebut. Pertandingan penuh berdarah ini menjadi popular sehingga abad ke-19 Masihi.

Selain pertandingan dan persembahan haiwan sarkas, terdapat juga bentuk mpenyeksaan terhadap haiwan melalui penciptaan alat muzik menggunakan suara haiwan, sepoerti ‘piano babi’. Dalam buku muzik bernama Musurgia Universalis yang ditulis oleh mubaligh Kristian bernama Athanasius Kircher, beliau pernah mencatatkan tentang alat muzik bernama katzenklavier, atau kita panggil dengan nama ‘organ kucing’.

Fungsi ‘organ kucing’ sama seperti piano babi, di mana 8 ekor kucing akan diikat di atas piano, kemudian hubungan kakinya dengan papan kekunci di mana jika papan kekunci itu ditekan, kaki kucing ditusuk dan keluarga bunyi mengiau yang kuat.

Asalnya ‘organ kucing’ dicipta bagi menenangkan putera raja yang mengalami tekanan hidup. Ramai golongan percaya bahawa ‘organ kucing’ hanyalah rekaan penulis semata-mata dan ia hanya mitos saja. Kemudian, sejarawan Sepanyol pada abad ke-16 Masihi bernama Juan Calvete de Estrella membuktikan kebenarannya melalui catatannya tentang pemerintah Sepanyol bernama Raja Philip II yang menyaksikan sendiri ‘organ kucing’ yang dimainkan oleh seekor beruang!

Inilah salah satu sejarah gelap Eropah yang telah didedahkan kepada pembaca, agar kisah ini mendapat iktibar yang baik, di mana hiburan orang dahulu dan kini sangat berbeza. Penyeksaan haiwan pada fasa pertengaha Eropah dianggap kebiasaan kerana persembahan haiwan sarkas dan pertandingan melaga sesama haiwan mampu mengaut keuntungan. Inilah salah satu hiburan yang ‘memgasyikkan’ bagi rakyat termasuklah raja Eropah.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Bogaard, Cecilia. 6 July 2022. Louis XI Enjoyed an Abominable Orchestra of Squealing Pigs – the Piganino. Ancient Origins.

Eschner, Kat. 2 May 2017. Music or Animal Abuse? A Brief History of the Cat Piano. Smithsonian Magazine.


John Titor – Pengembara Dari Masa Depan?

Masalah utama dalam membahaskan tentang pengembara dari masa hadapan ialah kalau benar mereka wujud, kenapa sehingga hari ini kita tidak pernah tersempak dengan seorang pun pengembara masa tersebut? Paradoks ini dibangkitkan oleh Stephen Hawkings. Betapa manusia sangat impikan untuk menguasai masa seperti mana kita menguasai kebanyakan unsur alam hari ini diterjemahkan ke dalam banyak filem, novel dan komik. Back To The Future, Steins;Gate dan Doraemon adalah contoh manifestasi yang menggambarkan keinginan manusia mengembara melalui masa.

“Matlamat utama aku bukan untuk dipercayai oleh kalian semua.” – John Titor

Semuanya pada 2 November 2000 apabila John Titor telah menggegarkan dunia internet dengan kemunculannya. Ia dikatakan bermula di sebuah forum bernama Time Trave Institute. Ayat yang diungkapkan oleh John Titor memperkenal dirinya yang popular yang ditampalnya pada beberapa bahagian forum di internet pada waktu itu aku terjemahkan secara longgar ikut slangga kita di Malaysia dalam pertuturan Bahasa Melayu.

“Salam (dia guna greetings dalam ucapan dia). Aku ialah pengembara masa dari tahun 2036. Aku dalam perjalanan pulang ke rumah aku selepas memiliki sistem computer jenis IBM 5100 dari tahun 1975.”

Begitulah antara perkenalannya. Secara ringkasnya, John Titor seterusnya melaporkan bahawa dia ialah seorang askar yang dihantar mengembara ke 1975 untuk mencari sistem computer yang aku petik dalam dialog di atas, yang dipercayai mampu digunakan untuk melawan potensi virus pada masaanya. Lagipun ketika itu, virus komputer telah berjaya membasmi ketamadunan manusia.

Namun, ketika dalam perjalanan pulang, dia telah singgah ke tahun 2000 untuk melawat dirinya sendiri selain daripada melakukan sedikit kajian tentang perjuangannya. Dakwa Titor lagi, IBM 5100 terdapat ciri-ciri rahsia dan istimewa yang dimuatkan padanya yang mampu melawan virus di masa hadapan. Lebih mengejutkan, Bob Dubke seorang jurutera yang turut membantu pembinaan IBM 5100 ini mengaku bahawa dakwaan John Titor memang benar dan terdapat ciri-ciri rahsia wujud.

Bahkan dakwaan-dakwaan daripada Titor bukan sekadar dengan air liur sahaja, tetapi dia datang dengan manual-manual yang konon datang dari zamannya untuk cara menggunakan mesin masa. Aku kongsikan dengan kalian di bawah.

Apa yang menariknya berkisarkan tentang John Titor ini ialah dia meramalkan beberapa peristiwa yang berlaku pada masa hadapan seperti pada tahun 2004 selepas pilihanraya presiden USA, seperti sukan olimpik akan dibatalkan, terdapat perang saudara berlaku akan berlaku, atau mesin masa akan dicipta setengah tahun selepas pengembaraannya ke masa silam. Namun, semua tidak berlaku menjadikan orang skeptikal terhadap kisah yang dipaparkannya.

Namun, mereka yang mempertahankan John Titor memetik hujah seperti Multiverse Theory yang menjadi punca kepada kenapa masalah yang dibangkitkan oleh John Titor.  Perubahan kecil yang dilakukan oleh John Titor telah mengubah masa hadapan. Tanpa sedar, apabila John Titor kembali ke waktu silam, lalu masuk campur kepada realiti yang berlaku pada masa silam, ia sekaligus telah mengubah masa depan. John Titor secara tidak langsung telah mencipta garis masa yang baru antara potensi garis masa yang boleh wujud pada masa hadapan.

Masa silam dimana John Titor kembali telah mengubah haluan pengerakkannya ke sebuah garis masa alternatif yang berbeza dengan garis masa John Titor. Secara tidak langsung, misi John Titor untuk menyelamatkan dunia seperti telah berjaya. Dia bukan sahaja berjaya memiliki perisian lama yang dicarinya, dia sebenarnya telah mencipta masa hadapan yang baru yang berbeza dengan garis masa yang diinjaknya pada masa hadapan. Kita mengenali apa yang berlaku pada John Titor sebagai sebahagian daripada isu yang dibahaskan dalam Multiverse Theory yang banyak dimainkan dalam kebanyakan karya sai-fai moden hari ini.

Secara ringkasnya teori ini membahaskan tentang betapa terdapat terlalu banyak garismasa yang infiniti wujud dalam alam semesta ciptaan tuhan yang tercipta akibat perubahan kecil atau besar yang dibuat oleh individu. Sebagai contoh, terdapat dunia di mana Hitler adalah seorang pemenang mengalahkan Tentera Bersekutu ketika Perang Dunia Kedua. Terdapat dunia dimana Korea Utara dan Korea Selatan adalah sebuah negara yang tidak pernah terpisah atau dunia di mana Kesultanan Melayu Melaka memenangi peperangan dengan Portugis. Jadi, kau orang fahamkan kenapa ramalan John Titor tidak menjadi walau dia seorang pengembara dari masa hadapan?

Namun, terdapat dakwaan bahawa kisah disebalik John Titor ini adalah digerakkan oleh dua orang iaitu Larry Haber dan John Rick Harber. Larry merupakan seorang peguam manakala John pula seorang saintis komputer. Bahkan dakwaan ini mengatakan bahawa jenama disebalik John Titor telah dipatternkan di USA.

Walaupun sedemikian, kisah John Titor ini benar-benar menguji menarik perhatian dunia sehingga menimbulkan fenomena bahkan idea tentang pengembara masa ini pula menjadi ilham kreatif penghasilan mahakarya yang hebat dari seluruh dunia yang berinpsirasikan kisah pengembaraan masanya.

BACAAN LANJUT: Who Was John Titor?. A time traveler from 2036?.  https://www.strangerdimensions.com/ency/john-titor/ THE MYSTERY OF JOHN TITOR: HOAX OR TIME TRAVELER?. https://psmag.com/environment/the-mystery-of-john-titor-hoax-or-time-traveler-57001


Bagaimana Aplikasi Telegram Dicipta?

Valery Durov meluangkan usia muda dalam bidang sejarah. Beliau mendapatkan ijazah kajian teks daripada Universiti Leningrad, yang digunakan untuk mendalami pengetahuan am tentang Rom Kuno.

Minat mendalam dalam sejarah tidak terhad pada pengajian semata-mata. Beliau juga suka mengumpulkan barangan lama seperti artifak purba.

Dua orang anaknya walau bagaimanapun tidak mewarisi minat mendalam dalam bidang sejarah. Sebaliknya, mereka menciptakan sejarah.

Itulah ironi hebat dalam keluarga Durov. Bapa mengkaji sejarah. Anak-anak mengkaji masa depan.

Kerana gandingan Nikolai dan Pavel Durov menghasilkan VKontakte, sebuah platform media sosial yang berpusat di Saint Petersburg.

Platform ini menjadi pentas untuk penutur bahasa Rusia, yang mahu mengirim mesej, membuat kumpulan, menganjurkan halaman umum dan berkongsi gambar. Sehingga Ogos 2018, VKontakte dijangka mempunyai 500 juta pengguna.

Durov mungkin digelar Mark Zuckerberg Rusia. Tetapi Zuckerberg tidak perlu melalui pengalaman pahit bersama pihak polis.

Pada tahun 2014, sepasukan polis membuat sεrbµaη bersεηjata di rumah Durov (Hakim, 2014). Kremlin beralih arah selepas masalah diplomasi bersama Ukraine dan ingin mengetatkan cεηgkamaη kuku besi.

Durov pula enggan memenuhi kehendak Rusia iaitu 1) menyerahkan data peribadi golongan penunjuk perasaan Ukraine dan 2) menyekat halaman Aleksei Navalny yang lantang menentang Putin (Lunden, 2014).

Tidak lama selepas itu, Durov terpaksa melepaskan VKontakte yang kemudian dipegang Alisher Usmanov dan Igor Sechin (Toor, 2014).

Kedua-dua individu ini merupakan kroni bersumpah setia pada Vladimir Putin. Jadi Durov sebagai individu tidak diingini mungkin takkan kembali kerana Rusia sudah bukan lagi negara sesuai untuk perniagaan Internet.

Kerugian Besar Buat Rusia

Pengalaman Pavel Durov menunjuk dengan jelas punca Rusia sentiasa ketinggalan di belakang Dunia Barat.

Durov yang berjaya dalam industri digital hidup di luar Rusia bagaikan buangan hanya kerana tidak menurut perintah penguasa. Durov menukar kewarganegaraan melalui pelaburan sebanyak AS$250,000 dalam ekonomi Saint Christopher dan Nevis, sebuah pulau British tidak jauh dengan Amerika Syarikat.

Durov melancarkan sebuah aplikasi komunikasi bernama Telegram, sebelum dihalau daripada VKontakte.

Setelah keluar daripada Rusia, nasib Telegram bagaikan tergantung tanpa tali. Tetapi Durov tidak memilih mana-mana bandar Amerika Syarikat untuk meletakkan Telegram.

Lembah Silicon yang megah dengan arus digitalisasi sendiri tidak menjadi pusat buat sebuah produk maya.

Mungkin kerana kerajaan Amerika Syarikat pernah meminta akses iPhone dalam kes San Bernardino. Jadi dengan wang tunai mencecah AS$300 juta di Bank Swiss, Durov memindahkan Telegram ke Berlin, Jerman (Walt, 2016).

Tetapi Durov gagal memperolehi permit untuk semua orang dalam pasukan pembangunan aplikasinya  (Turton, 2017).

Jadi Telegram tidak lama di Berlin, hanya sehingga awal 2015 apabila Durov berazam untuk memindahkan Telegram setiap masa.

Ketika ini Telegram berpusat di Dubai, bersama 15 ahli asal yang membangunkan aplikasi ini. Dan Durov tidak mahu menggunakan Telegram hanya untuk membuat keuntungan (Hamburger, 2014).

Diguna Semua Orang

Telegram mempunyai sistem yang jauh lebih stabil untuk dibandingkan dengan pesaing-pesaing terdekat seperti WhatsApp misalnya. Bukan semua orang menggunakan telefon pintar untuk berkomunikasi.

Sesetengah orang perlu menulis dengan cepat, lalu melayari alternatif atas talian seperti WhatsApp Web dan Telegram Online. Antara dua tawaran ini, Telegram jauh lebih stabil. Perisian komputernya pula lebih ringan.

Simpanan Telegram juga tiada had, bermakna semua mesej, gambar dan dokumen akan disimpan sistem Cloud.

Ini prasarana paling hebat Telegram, yang mudah ditukar peranti. WhatsApp misalnya perlu menjalankan proses backup yang panjang.

Jadi ramai tertarik dengan Telegram yang tidak secara automatik mengecilkan gambar atau video.

Pada 24 Mac 2014, Telegram mempunyai 35 juta pengguna secara bulanan. Asal-usul Durov tidak menjadi penghalang.

Durov mahu membuat suatu peranti yang tidak tunduk pada permintaan kerajaan Rusia. Komitmen ini meyakinkan jutaan di Korea Selatan yang berasa jijik dengan pihak berkuasa negara (Brandom, 2014).

Secara berperingkat, jumlah pengguna Telegram meningkat. Dan pada 8 Januari 2021, Telegram mempunyai 500 juta pengguna bulanan.

RUJUKAN:

Brandom, R. (2014, Oktober 6). Surveillance drives South Koreans to encrypted messaging apps. The Verge.

Hakim, D. (2014, Disember 2). Once celebrated in Russia, the programmer Pavel Durov chooses (ditapiskan). The New York Times.

Hamburger, E. (2014, Februari 25). Why Telegram has become the hottest messaging app in the world. The Verge.

Lunden, I. (2014, April 22). Durov, out for good from VK.com, plans a mobile social network outside Russia. Tech Crunch.

Toor, A. (2014, April 22). Russia’s largest social network is under the control of Putin’s allies, found says. The Verge.

Turton, W. (2017, September 29). What isn’t Telegram saying about its connections to the Kremlin? The Outline.

Walt, V. (2016, Februari 23). With Telegram, a reclusive social media star rises again. Fortune.


Penghapusan Ras Melayu Dimamah Revolusi

Wahai manusia! Sungguh kami telah menciptakan kamu dari seorang laki-laki dan seorang perempuan, kemudian Kami jadikan kamu berbangsa-bangsa dan bersuku-suku agar kamu saling kena mengenali. Sesungguhnya yang paling mulia diantara kamu ialah orang yang bertakwa. Sungguh Allah Maha Mengetahui dan Maha Teliti. (Surah Al-Hujurat ayat 13)

Berdasarkan ayat ini, jelas setiap manusia sama di hadapan Tuhan Yang Maha Esa karena dilahirkan dengan martabat, darjat, hak dan kewajiban yang sama. Pada dasarnya, manusia diciptakan dari kelompok ras atau etnik yang berbeza. Manusia tidak boleh memilih untuk dilahirkan sebagai bahagian dari ras tertentu kerana ras adalah takdir.

Selain daripada penghapusan etnik minoriti Muslim Uyghur dan penghapusan etnik minoriti Muslim Rohingya, terdapat juga penghapusan ras Melayu Muslim di Selatan Thailand. Tetapi pada hari ini, penghapusan ini lebih kepada penghapusan identiti. Disebabkan itu, tidak mendapat perhatian di seluruh dunia. Lebih-lebih lagi isu ini mulai sejuk sejak tahun kebelakangan ini.

Sejarah awal masyarakat Islam di Selatan Thailand merujuk kepada negeri Patani. Negeri Patani mempunyai sejarah yang lebih awal berbanding sejarah negeri-negeri di Semenanjung Tanah Melayu seperti Melaka, Johor. Negeri Patani adalah kesinambungan kerajaan Langkasuka, iaitu sebuah kerajaan Melayu Tua yang dipengaruhi agama Hindu, didirikan sekitar tahun 150 dan wujud lebih dari seribu tiga ratus tahun iaitu hingga abad ke-13.

Secara ringkasnya, sejarah awal negeri Patani bermula apabila, Raja Phya Tu yang dikenali sebagai Phya Tu Naqpa iaitu pemerintah Kota Mahligai memindahkan pusat pentadbiran dari Kota Mahligai ke kampung nelayan. Hal ini kerana, kawasan Kota Mahligai tidak strategik dan terletak di kawasan pedalaman yang terlalu jauh dari pantai dan sukar untuk didatangi para pedagang yang menyebabkan ekonomi merosot.

Rentetan itu, beliau memindahkan pusat pentadbiran Kota Mahligai ke kawasan pinggir pantai iaitu di kampung-kampung nelayan, yang dibuka orang-orang Melayu. Kampung ini dinamakan Pak Tani mengikut seorang nelayan tua Melayu bernama “Tani” kerana beliau mempunyai budi bahasa yang baik. Bahkan beliau merupakan ketua kaum nelayan dan dihormati oleh orang kampung. Akhirnya sebutan Pak Tani berubah demi memudahkan sebutannya dan menjadi Patani. Sebaliknya para pedagang Arab menyebut “Fatani” mengikut kesenangan lidah mereka.

Sebelum Patani ditakluki kerajaan Siam, negeri ini pernah diperintah oleh dua dinasti utama iaitu dinasti Sri Wangsa dan Dinasti Kelantan. Namun pada tahun 1786, Patani menimpa nasib malang apabila ditakluki kerajaan Siam. Pada awalnya, penaklukan itu tidak diiktiraf di peringkat antarabangsa. Tetapi pada 1909 telah berlaku “Perjanjian Anglo Siamese Treaty” di antara Thai dan British tanpa berunding sedikit pun dengan raja Melayu Patani dan raja-raja Melayu yang lain. Di mana Thai-British telah mempersetujui bahawa Patani akan dimasukkan ke dalam wilayah Thailand, manakala Terengganu, Kedah, Kelantan, Perlis dan seluruh negeri Malaya di selatan akan diserahkan kepada British yang dipanggil negeri-negeri “Melayu Tidak Bersekutu”.

Selepas perjanjian tersebut, kerajaan Thailand telah melaksanakan beberapa dasar yang mengancam hak-hak Melayu Patani, contohnya dasar pengasimilasian. Di mana perubahan besar-besaran telah dibuat ke atas negeri Patani dengan melaksanakan “Undang-Undang Dasar Pecah dan Perintah (Divide and Rule)”. Bertujuan memecahkan perpaduan orang Melayu Patani yang sering bangkit menentang kerajaan Siam kerana tidak berpuas hati. Pada tahun 1815, negeri Patani yang luas itu dipecahkan kepada tujuh negeri yang dinamakan Boriven Ched Hua Muang iaitu negeri Patani, Nong Chik, Jambu (Yaring), Teluban (Saiburi), Legeh (Rangea), Yala dan Raman. Bahkan ketika dulu, Kerajaan Siam melantik wakil2 daripada kalangan orang-orangnya.

Kesimpulannya, negeri Patani yang terkenal di alam Melayu suatu masa dulu, menerima nasib perpecahan wilayah dan hanya dapat ditemui dalam catatan sejarah sahaja, bahkan semakin hari bertambah jauh terpisah dari Tanah Melayu. Hari ini, Patani dikenali sebagai “Selatan Thailand”. Walhal Selatan Thailand mempunyai kedudukan dan latar belakang sejarah, bahasa, bangsa, agama dan budaya yang jauh berbeza dengan wilayah-wilayah lain di Thailand. Semenjak negeri Patani berada di bawah pentadbiran Thailand keadaannya sentiasa bergolak. Ekoran wujudnya gerakan pemisah iaitu tindak balas terhadap dasar yang diperkenalkan kerajaan.

Bagi penulis, nasib negeri Melayu Patani masih tidak berubah selepas Revolusi Siam 1932. Revolusi Siam iaitu peristiwa peralihan di Thailand dari monarki mutlak kepada monarki berperlembagaan. Secara mudahnya, “Revolusi” ini dibentuk oleh sekumpulan tentera dan orang awam, dan berjaya menamatkan 800 tahun pemerintahan sistem beraja berkuasa mutlak di Thailand. Pada awalnya selepas Revolusi Siam 1932 konsep “raja berpelembagaan dan demokrasi berparlimen” disambut baik oleh masyarakat Melayu di selatan Thai.

Mereka beranggapan, perubahan politik yang baru ini akan membela nasib mereka. Malangnya, perlembagaan baru tidak ada satu pun perubahan yang membantu masyarakat Muslim Patani bahkan ianya telah menjadikan Siam semakin menjurus kearah nasionalis.

Serba Sedkit Patani Dari Sudut Pendudukan Ekonomi

Dari segi penduduk, masyarakat Islam di Thailand adalah minoriti namun di Selatan Thailand penduduk Islam merupakan majoriti. Mereka merupakan berketurunan ras Melayu yang menggunakan bahasa Melayu dialek Patani yang seakan serupa dengan dielek Kelantan serta mengamalkan budaya Melayu dalam kehidupan seharian walaupun semakin hari budaya melayu dalam kalangan mereka semakin terhakis. Apa yang menarik hati penulis, masyarakat Islam di Selatan Thai lebih suka dipanggil dengan “orang Melayu” daripada istilah “Thai Islam” atau “Thai Muslim”. Istilah Thai Muslim yang dipanggilkan ke atas orang Melayu telah membangkitkan ‘perasaan kalah’ dalam diri. Dan mereka langsung tidak ingin menggunakan istilah tersebut.

Malah mereka pernah membuat permohonan kepada kerajaan Thailand agar menghormati mereka dengan memanggil Melayu Muslim. Seperti biasa, kerajaan Thailand tidak menghiraukan permohonan itu bahkan mendesak orang Melayu agar tidak lagi menggunakan perkataan Melayu sebagai pengganti diri. Tujuannya demi menghapuskan identiti Melayu yang bererti sedikit demi sedikit penghapusan ras Melayu. Keseluruhan orang Melayu menggunakan istilah Thai Muslim dalam konteks rasmi. Contohnya semasa era Perdana Menteri Phibul Songkhram, beliau mengeluarkan dasar polisinya yang menggunakan perkataan Thai ke atas semua ras yang ada di Thailand. Polisi ini dipanggil Rattaniyom (polisi menjadikan semua ras di Thailand berpadu kepada ras dan ebudayaan Thai SAHAJA).

Dari sudut Ekonomi, Selatan Thailand merupakan kawasan yang subur dan kaya dengan sumber yang semula jadi. Terdiri daripada sawah yang subur, lembah dan pantai iaitu salah satunya Teluk Thai. Kawasan ini mempunyai hutan-hutan yang subur dan mempunyai banyak sumber mineral seperti timah, emas, kaolin, batu mamar, wolfram, timah hitam, zink, mangan dan gas asli. Walaupun kekayaan sumber alam begitu banyak tetapi prestasi ekonomi dan pendapatan Selatan Thailand agak ketinggalan berbanding wilayah lain di Thailand. Hal ini kerana, Selatan Thailand masih lagi rendah dari segi pembangunan ekonomi akibat pergolakan politik pada 2004.

By: Khadijah

Kami menyediakan pelbagai jenis buku untuk dinikmati kalian. Terdapat beberapa buku penting tentang bangsa Melayu, yang mana kami bercerita perihal ketamadunan dan kebudayaan. Layari Shopee kami: https://shopee.com.my/thepatriotsasia


Mamalia Laut Dalam Paling Besar Dalam Sejarah

Apabila bercakap tentang dinosor, mesti orang akan fikir pasal Tyrannosaurus Rex, Spinosaurus Aegypticus dan Velociraptor.

Pengaruh Jurassic World mungkin merancakkan pengaruh pasal Indominus Rex dan Indoraptor yang kedua-duanya fiksyen. Tetapi sebenarnya dunia dinosor jauh lebih meluas berbanding pengaruh populariti semasa.

Kerana zaman dinosor merangkumi suatu garisan masa daripada 65 juta tahun hingga 251.9 juta tahun lalu.

Inilah yang dikatakan tempoh geologi Mesozoik (sekarang ini Cenozoik). Mesozoik terbahagi pula kepada tiga: Triassic, Jurassic dan Cretaceous.

Senang kata Mesozoik memang “untuk dinosor”. Tetapi ada spesis yang hidup di pecahan Triassic dan sudah pupus semasa Cretaceous, seperti pterosaurus dan aetosauria.

Dan ada saja haiwan yang hidup dalam ketiga-tiga pecahan ini. Memperkenalkan ichthyosaur, seekor haiwan yang sebenarnya merupakan “cicak ikan”.

Pertama sekali, harus difahamkan dulu bahawa ichthyosaur ini bukanlah seekor dinosor. Mereka berkongsi dunia ini bersama dinosor dan kumpulan-kumpulan reptilia laut yang lain seperti plesiosaur dan mosasaur (Berkeley, n.d.). Dalam sains, ada satu perkataan bernama “clade”.

Gambar di atas menunjukkan kelas saintifik bagi Tyrannosaurus Rex. Kalau tengok clade bagi Tyrannosaur, ada satu perkataan bernama dinosauria. Apa-apa haiwan dikelaskan dibawah clade ini ialah dinosor.

Ichthyosaur mempunyai clade tersendiri, iaitu eoichthyosauria. Tetapi ini tidak menjadi penghalang untuk memahami tentang ichthyosaur. Jujurnya, haiwan ini mempunyai banyak jenis… ada yang merupakan jenis paling besar pernah berenang dalam laut pun.

Lukisan tulang ichthyosaur memang sudah lama ada dalam sejarah penulisan. Sejak tahun 1699 lagi, Edward Lhuyd telah menerbitkan tentang ichthyosaur, disangka beliau sejenis ikan.

Sembilan tahun kemudian, seorang pengkaji bernama Johann Scheuchzer menceritakan tentang dua tulang belakang ichthyosaur.

Dan tulang rahang (bersertakan gigi) ichthyosaur ditemui di Weston, England pada tahun 1766, yang ditayangkan 17 tahun kemudian – disangka sejenis buaya.

Sangkaan salah kian berulang selama berzaman. Pada tahun 1804, Edward Donovan menemui fosil ichthyosaur yang disangka biawak gergasi. Sepanjang abad ke-19 ini, banyak fosil ichthyosaur ditemui.

Keluarga Anning yang masyhur dengan kerja paleontologi menemui tengkorak dan tulang dada ichthyosaur yang lengkap pada tahun 1812. Tetapi ibu mereka, Molly Anning, menjual kedua-duanya pada Henry Henley dengan harga £23 (£1,648.04 nilai 2019).

Semakin lama ilmu pengetahuan mengenai ichthyosaur bertambahan. Dan ia bukan lagi diklasifikasikan sebagai biawak, buaya atau cicak.

Kerana ia merupakan dinosor, sekalipun reptilia tetapi tetap berlainan dengan haiwan hari ini. Penyelidikan mengenai ichthyosaur berkembang pesat daripada fosil ke habitat dan asal-usul pula.

Ichthyosaur memang banyak terdapat di Eropah. Perairan daripada United Kingdom ke Jerman sememangnya habitat mereka. Sekitar 180 juta tahun dulu, seekor Stenoterygius pergi buat selamanya dan karam di dasar laut.

Keadaan di dasar laut ini seolah-olah mengawetkan jasadnya, sampai saintis menemuinya sekali dengan kulit beralun-alun dan lemak tepu lagi (Greshko, 2018).

Ini digunakan saintis sebagai petunjuk untuk mengenalpasti pigmentasi dan kimia haiwan tersebut. Malah jasad tersebut juga mengandungi protin asal haiwan ini, suatu rezeki paleontologi sekarang ini.

Siri penemuan sebegini memberikan gambaran meluas tentang saiz. Seekor ichthyosaur boleh mencapai saiz 85 kaki panjang, hampir-hampir sebesar paus biru pun. Tetapi faktor spesis memainkan peranan dalam penentuan saiz.

Ada spesis yang segan dalam 6.6 hingga 13.1 kaki sahaja. Shinosaurus popularis boleh membesar sampai 49 kaki panjang. Dan Shastasaurus sikanniensis pula ditemui mempunyai panjang 69 kaki. Jadi semua mengikut jenis spesis ditemui.

Walaupun kelihatan seperti ikan, ichthyosaur sebenarnya bukan. Giginya tersusun dalam bentuk kon yang sesuai untuk makan apa saja. Ia bukan sekadar pem4ngs4 di laut. Saintis meletakkan nama “mega-pem4ngs4” kerana ichthyosaur sangat mampu menelan pem4ngs4 lain.

Sekitar 240 juta tahu dulu, seekor ichthyosaur 16 kaki telah menelan thalatosaur yang bersaiz 13 kaki. Ichthyosaur tersebut m4t1 tidak lama kemudian – dan saintis menemui jasadnya yang masih mengandungi fosil thalatosaur dalam perutnya (Bittel, 2020).

Bayangkanlah jurang tiga kaki sahaja – tetapi ia tidak menjadi penghalang untuk ichthyosaur tersebut.

Apa yang paling menarik ialah – fosil kedua-dua haiwan ini ditemui di China dimana titik sempadan antara Hunnan, Guangxi dan Guizhou bertemu.

Sama ada kawasan ini merupakan laut ratusan juta tahun dulu – ataupun ichthyosaur mampu menggunakan lengannya untuk berjalan (Quenqua, 2014).

RUJUKAN:

Berkeley. (n.d.). Introduction to the Ichthyosauria.

Bittel, J. (2020, Ogos 20). 13-foot marine (ditapiskan) found inside another’s belly in shocking fossil ‘turducken’. National Geographic.

Greshko, M. (2018, Disember 5). Incredible ‘sea monster’ fossil still has skin and blubber. National Geographic.

Quenqua, D. (2014, November 6). Signs of the Evolutionary Step From Land to Sea. The New York Times.


Sejarah Sambutan Tahun Baru

Pada tanggal 1 Januari setiap tahun, kebanyakan negara di seluruh dunia meraikan tahun baru. Namun hakikatnya, tiada yang baru tentang Tahun Baru. Keraian-keraian dan sambutan-sambutan yang menandakan permulaan kaledar telah pun wujud sejak ribuan tahun. Di kala sebahagian keraian hanya mengisarkan tentang acara meminum arak dan berpesta, banyak sambutan Tahun Baru yang lain dikaitkan dengan peristiwa pertanian ataupun astronomi.

Misalnya di Mesir, tahun baru dimulakan dengan peristiwa banjir tahunan Nil yang bersamaan dengan munculnya bintang Sirius. Masyarakat Phoenicia dan Parsi memulakan tahun mereka pada ekuinoks musim bunga manakala masyarakat Yunani pula menyambutnya pada solstis musim sejuk. Sementara itu, hari pertama Tahun Baru China berlangsung pada bulan baru kedua sesudah solstis musim sejuk.

SAMBUTAN AKITU DI BABYLON

Rekod terawal berkenaan Tahun Baru berusia kira-kira 4000 tahun lalu, berasal dari Babylon purba. Ia terkait secara rapat dengan agama dan mitologi. Bagi masyarakat Mesopotamia di Mesopotamia purba, bulan baru pertama sesudah ekuinoks vernal (lewat Mac di mana siang dan malam relatif sama panjang) menandakan permulaan tahun baru bagi mereka. Ia turut mewakili simbol kelahiran semula dunia.

Mereka menyambut peristiwa ini dengan sebuah keraian keagamaan secara besar-besaran yang dipanggil sebagai Akitu (diambil daripada perkataan Sumeria yang bermaksud barli). Keraian ini melibatkan kelangsungan suatu ritual yang berbeza pada setiap hari sepanjang 11 hari. Semasa berlangsungnya keraian Akitu, patung-patung dewa diarak di seluruh kota dan upacara tertentu diadakan sebagai simbol kemenangan mereka ke atas unsur huru-hara. Menerusi ritual-ritual sebegini, masyarakat Babylon meyakini bahawa dunia secara simboliknya sudah dibersihkan dan dicipta semula oleh dewa sebagai persiapan menghadai tahun baru dan kembalinya musim bunga.

Selain daripada tahun baru, keraian Akitu turut menyambut kemenangan mitos dewa langit Babylon iaitu Marduk ke atas dewi laut jahat, Tiamat. Keraian ini turut memainkan peranan yang penting dalam aspek politik di mana pada masa inilah raja baru akan dimahkotakan atau bagi pemerintah yang sedang berkuasa, mandat kedewataannya diperbaharui.

Satu aspek yang menarik bagi Akitu adalah suatu ritual perendahan diri yang perlu dilalui oleh raja-raja Babylon. Tradisi khusus ini memperlihatkan raja dibawa ke hadapan patung dewa Marduk, lalu regalia dirajanya ditanggalkan dan si raja kemudiannya ditampar dan ditarik telinganya dengan harapan dapat membuatnya menangis. Sekiranya tangisan diraja berjaya ditumpahkan, ia menjadi petanda bahawa Marduk berpuas hati terhadap pemerintahan raja tersebut dan secara simboliknya telah memanjangkan pemerintahannya.

SAMBUTAN JANUS BAGI MASYARAKAT ROM PURBA

Tahun Baru bagi masyarakat Rom pada asalnya berkait dengan ekuinoks vernal. Kalendar Rom awal terdiri daripada 10 bulan atau 304 hari di mana setiap tahun bermula pada ekuinoks vernal. Menurut tradisi mereka, kalendar Rom dicipta oleh Romulus, pencipta Rome pada kurun ke-8SM. Namun seiring peredaran masa, kalendar tersebut tidak lagi selari dengan peredaran matahari. Lantaran itu, pada tahun 46SM, maharaja Julius Caesar memutuskan untuk menyelesaikan masalah tersebut dengan khidmat ahli-ahli astronomi dan matematik terulung di zamannya. Beliau memperkenalkan kalendar Julian, sebuah kalendar berteraskan matahari yang mirip dengan kalendar Gregorian yang lebih moden, yang digunakan oleh kebanyakan negara pada hari ini.

Sebagai sebahagian daripada pembaharuan yang dilakukan olehnya, Kaisar turut menginstitusikan 1 Januari sebagai hari pertama bagi tahun masyarakat Rom. Antara lain faktornya adalah untuk memuliakan dewa yang namanya diambil untuk menamakan bulan tersebut, iaitu Dewa Janus si dewa perubahan dan permulaan Rom yang dua wajahnya itu dipercayai membolehkannya untuk melihat masa lalu dan masa depan. Idea tersebut kemudiannya dikaitkan dengan konsep peralihan tahun, dari satu tahun ke tahun mendatang.

Masyarakat Rom lazimnya meraikan 1 Januari dengan mempersembahkan korban kepada Janus dengan harapan meraih tuah menjelang Tahun Baru. Mereka turut menghiasi rumah dengan bunga-bunga laurel dan menghadiri parti-parti yang diadakan. Hari tersebut dilihat sebagai penentu perjalanan 12 bulan yang berikutnya. Kebiasaannya pada waktu itu, rakan-rakan dan jiran-tetangga akan memulakan tahun secara positif dengan bertukar-tukar ucapan selamat dan memberikan hadiah seperti madu dan buah ara.

ZAMAN PERTENGAHAN – 1 JANUARI SEBAGAI TAHUN BARU DIMANSUHKAN

Walau bagaimanapun, Eropah pada zaman pertengahan menganggap sambutan-sambutan yang mengiringi Tahun Baru sebagai amalan pagan dan tidak mencirikan Kristian. Lantaran itu pada tahun 567M, Sidang Tours (Council of Tours) memansuhkan tanggal 1 Januari sebagai permulaan tahun lalu menggantikannya dengan hari-hari yang memiliki signifikasi agama seperti 25 Disember atau 25 Mac, Jamuan Pengumuman atau juga dipanggil sebagai ‘Hari Wanita’.

Tarikh 1 Januari kemudiannya turut diberikan signifikasi keagamaan dalam agama Kristian di mana ia dikenali sebagai Jamuan Sunat lantaran hari itu dianggap sebagai hari kelapan dalam kehidupan Christ. Kiraan dimulakan daripada tanggal 25 Disember dan mengikut tradisi Yahudi, pada hari kelapan inilah seseorang bayi itu seharusnya diberikan nama secara rasmi. Namun, tarikh 25 Disember sebagai tarikh kelahiran Jesus masih diperdebatkan dalam tradisi mereka.

KALENDAR GREGORIAN – 1 JANUARI SEBAGAI TAHUN BARU DIKEMBALIKAN

Pada tahun 1582, selepas melakukan pembaharuan ke atas kalendar Gregorian, Pop Gregory XIII mengembalikan semula status tanggal 1 Januari sebagai Hari Tahun Baru. Walaupun kebanyakan negara Katolik menerapkan secara pantas kalendar Gregory yang baru ini, ia hanya diamalkan secara bertahap dalam kalangan negara Protestant. Misalnya, British tidak menerapkan kalendar yang sudah diperbaharu itu melainkan pada tahun 1752. Sepanjang tempoh sebelum itu, Empayar British dan koloni-koloni mereka di Amerika menyambut Tahun Baru pada bulan Mac.

TERJEMAHAN:

April Holloway. (30 Disember 2013). The Ancient Origins of New Year’s Celebrations. Ancient Origins. https://www.ancient-origins.net/myths-legends-important-events/ancient-origins-new-year-s-celebrations-001181